2012R0748 — ET — 26.01.2016 — 005.001

Käesolev dokument on vaid dokumenteerimisvahend ja institutsioonid ei vastuta selle sisu eest

►B KOMISJONI MÄÄRUS (EL) nr 748/2012, 3. august 2012, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad (uuesti sõnastatud) (EMPs kohaldatav tekst) (ELT L 224 21.8.2012, lk 1)

Muudetud:









▼B

KOMISJONI MÄÄRUS (EL) nr 748/2012,

3. august 2012,

millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad

(uuesti sõnastatud)

(EMPs kohaldatav tekst)







EUROOPA KOMISJON, võttes arvesse Euroopa Liidu toimimise lepingut, võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ ( 1 ), eriti selle artikli 5 lõiget 5 ja artikli 6 lõiget 3, ning arvestades järgmist: (1) Komisjoni 24. septembri 2003. aasta määrust (EÜ) nr 1702/2003, millega nähakse ette õhusõidukite ja nendega seotud toodete, osade ja seadmete lennukõlblikkuse ja keskkonnaohutuse sertifitseerimise ning projekteerimis- ja tootjaorganisatsioonide sertifitseerimise rakenduseeskirjad ( 2 ), on korduvalt oluliselt muudetud ( 3 ). Kuna sellesse tuleb teha veel muudatusi, tuleks kõnealune määrus selguse huvides uuesti sõnastada. (2) Määrusega (EÜ) nr 216/2008 kehtestatakse ühised olulised nõuded tsiviillennundusohutuse ja keskkonnakaitse ühtse kõrge taseme tagamiseks. Selles nõutakse, et komisjon võtaks nende nõuete ühetaolise kohaldamise tagamiseks vastu vajalikud rakenduseeskirjad. Määrusega luuakse Euroopa Lennundusohutusamet (edaspidi „amet”), mis peab aitama komisjonil kõnealuseid rakenduseeskirju edasi arendada. (3) Tuleb kehtestada ühised tehnilised nõuded ja haldusmenetlused, et tagada määruse (EÜ) nr 216/2008 reguleerimisalasse kuuluvate lennundustoodete ning nende osade ja seadmete lennukõlblikkus ja keskkonnanõuetele vastavus. Selliste nõuete ja menetlustega tuleks täpsustada asjakohaste sertifikaatide väljaandmise, pikendamise, muutmise, peatamise või kehtetuks tunnistamise tingimused. (4) Toodete, osade ja seadmete projekteerimise ja tootmisega seotud organisatsioonid peaksid vastama teatavatele tehnilistele nõuetele ning tõendama, et neil on võimed ja vahendid oma kohustuste täitmiseks ja nendega seotud eelisõiguste kasutamiseks. Komisjon peab kehtestama meetmed, et täpsustada asjaomaste vastavust tõendavate sertifikaatide väljaandmise, pikendamise, muutmise, peatamise või kehtetuks tunnistamise tingimusi. (5) Lennukõlblikkust käsitlevate ühiste oluliste nõuete rakendusmeetmete kehtestamisel peab komisjon hoolitsema, et need kajastaksid tehnika taset ja häid tavasid, võtaksid arvesse ülemaailmseid õhusõidukite kasutamise kogemusi ning teaduse ja tehnika arengut ja võimaldaksid viivitamata reageerida õnnetuste ja tõsiste intsidentide kindlakstehtud põhjustele. (6) Vajadus tagada lennundustoodete ning nende osade ja seadmete ühiste lennukõlblikkuse ja keskkonnakaitse nõuete ühetaoline kohaldamine nõuab, et liikmesriikide pädevad asutused ja vajaduse korral amet järgiksid kõnealustele nõuetele vastavuse hindamisel ühiseid menetlusi. Amet peaks nõutava ühetaolise kohaldamise hõlbustamiseks töötama välja sertifitseerimistingimused ja juhismaterjali. (7) Enne määruse (EÜ) nr 1702/2003 jõustumist väljaantud sertifikaatide kehtivuse jätkumist tuleb tunnustada kooskõlas määruse (EÜ) nr 216/2008 artikliga 69. (8) Selleks et säilitada Euroopas lennuohutuse ühtne kõrge tase, on vaja muuta õhusõidukite ja nendega seotud toodete, osade ja seadmete ning projekteerimis- ja tootjaorganisatsioonide sertifitseerimise nõudeid ja menetlusi ning eelkõige töötada välja eeskirjad tüübisertifitseerimisaluste ja keskkonnakaitsenõuete järgimise tõendamiseks ning tagada võimalus muuta tüübisertifikaate vastavalt hiljem kehtestatavatele standarditele. (9) Abijõuseadme (APU) kontseptsioon ja keerukus sarnaneb õhusõidukite mootorite kontseptsiooni ja keerukusega ning mõnel juhul on abijõuseadme (APU) projekteerimisel lähtutud õhusõidukite mootorite projektidest. Seepärast on vaja muuta abijõuseadme (APU) remonditöid käsitlevaid sätteid, et taastada kooskõla mootorite remonditöödega. (10) Selleks et kohaldada lihtsa konstruktsiooniga mootorõhusõidukite ja sportlennukite ning nendega seotud toodete, osade ja seadmete suhtes meetmeid, mis on kooskõlas nende lihtsa konstruktsiooni ja käitamisliigiga, tagades samal ajal Euroopa lennuohutuse ühtse kõrge taseme, on vaja muuta kõnealuste õhusõidukite ning nendega seotud toodete, osade ja seadmete ning projekteerimis- ja tootjaorganisatsioonide sertifitseerimise nõudeid ja -menetlusi, ning eelkõige võtta kuni 2 000 kg Euroopa kergete õhusõidukite (ELA2) või alla 1 200 kg Euroopa kergete õhusõidukite (ELA1) omanike puhul kasutusele võimalus paigaldada ohutuse seisukohalt mitteolulisi osi EASA vormi 1 kasutamata. (11) Amet valmistas ette rakenduseeskirjade eelnõud ja esitas need komisjonile järgmiste määruse (EÜ) nr 216/2008 artikli 19 lõike 1 kohaste arvamustena: arvamus nr 01/2009, milles käsitletakse võimalust kalduda konstruktsioonimuudatuste puhul kõrvale lennukõlblikkuse tingimustest, arvamus nr 02/2009, milles käsitletakse remonditööde ja konstruktsiooniga seotud muudatusi Euroopa tehnilistes normatiivides, arvamus nr 01/2010, milles käsitletakse alajaos J projekteerimisorganisatsiooni sertifikaadi kohta sätestatut, ja arvamus nr 01/2011, milles käsitletakse Euroopa kergete õhusõidukitega (ELA) seotud menetlusi, standardmuudatusi ja remonditöid. (12) Käesoleva määrusega ettenähtud meetmed on kooskõlas määruse (EÜ) nr 216/2008 artikli 65 lõike 1 alusel loodud Euroopa Lennundusohutusameti komitee arvamusega, ning arvestades järgmist: ON VASTU VÕTNUD KÄESOLEVA MÄÄRUSE:







Artikkel 1

Reguleerimisala ja mõisted

1. Käesoleva määrusega nähakse kooskõlas määruse (EÜ) nr 216/2008 artikli 5 lõikega 5 ja artikli 6 lõikega 3 ette ühised tehnilised nõuded ja haldusmenetlused lennundustoodete ning nende osade ja seadmete lennukõlblikkuse ja keskkonnaohutuse sertifitseerimise kohta ja täpsustatakse järgmist:

a) tüübisertifikaatide, piiratud tüübisertifikaatide, täiendavate tüübisertifikaatide ja tüübisertifikaatide muudatuste väljaandmine;

b) lennukõlblikkussertifikaatide, piiratud lennukõlblikkussertifikaatide, lennulubade ning käitamissertifikaatide väljaandmine;

c) kinnitatud remondiprojektide väljaandmine;

d) keskkonnakaitsenõuetele vastavuse tõendamine;

e) mürasertifikaatide väljaandmine;

f) toodete, osade ja seadmete kindlakstegemine;

g) teatavate osade ja seadmete sertifitseerimine;

h) projekteerimis- ja tootjaorganisatsioonide sertifitseerimine;

i) lennukõlblikkust käsitlevate ettekirjutuste väljaandmine.

2. Käesolevas määruses kasutatakse järgmisi mõisteid:

a) „JAA” – Ühinenud Lennuametid (Joint Aviation Authorities);

b) „JAR” – ühtsed lennundusnõuded (Joint Aviation Requirements);

c) „osa 21” – õhusõidukite ning nendega seotud toodete, osade ja seadmete ning käesoleva määruse I lisas sätestatud projekteerimis- ja tootjaorganisatsioonide sertifitseerimise nõuded ja menetlused;

d) „osa M” – määruse (EÜ) nr 216/2008 kohaselt vastuvõetud jätkuva lennukõlblikkuse nõuded;

e) „peamine tegevuskoht” – ettevõtja peakontor või registreeritud asukoht, kus toimub põhiline finantstegevus ja käesolevas määruses osutatud tegevuse kontrollimine;

f) „artikkel” – tsiviilõhusõidukis kasutatavad osad ja seadmed;

g) „ETSO” – Euroopa tehnilised normatiivid. Euroopa tehnilised normatiivid on üksikasjalik lennukõlblikkusspetsifikaat, mille Euroopa Lennundusohutusamet (edaspidi „amet”) on välja andnud, et tagada vastavus käesoleva määruse nõuetele, ja mis on konkreetsete artiklite jaoks minimaalne tehniline standard;

h) „EPA” – osade Euroopa nõuetele vastavuse kinnitus. Artikli osade Euroopa nõuetele vastavuse kinnitus tähendab seda, et artikkel on valmistatud kooskõlas heakskiidetud projekteerimisandmetega, mis ei kuulu asjaomase toote tüübisertifikaadi omanikule, välja arvatud ETSO nõuetele vastavad artiklid.

i) „ELA1 õhusõiduk” – kõik järgmised Euroopa kerged mehitatud õhusõidukid: i) lennuk suurima stardimassiga (MTOM) kuni 1 200 kg, mida ei liigitata keerukaks mootorõhusõidukiks; ii) purilennuk või mootorpurilennuk suurima stardimassiga (MTOM) kuni 1 200 kg; iii) õhupall, mille õhkutõstmiseks kasutatava gaasi või kuuma õhu maht ei ole suurem kui 3 400 m3 kuumaõhupallide puhul, 1 050 m3 gaasiga täidetud õhupallide puhul ning 300 m3 trossiga kinnitatud ja gaasiga täidetud õhupallide puhul; iv) õhulaev, mis on ette nähtud mitte rohkem kui neljale sõitjale ning mille õhkutõstmiseks kasutatava gaasi või kuuma õhu maht ei ole suurem kui 3 400 m3 kuumaõhu-õhulaevade puhul ja 1 000 m3 gaasiga täidetud õhulaevade puhul;

j) „ELA2 õhusõiduk” – kõik järgmised Euroopa kerged mehitatud õhusõidukid: i) lennuk suurima stardimassiga (MTOM) kuni 2 000 kg, mida ei liigitata keerukaks mootorõhusõidukiks; ii) purilennuk või mootorpurilennuk suurima stardimassiga (MTOM) kuni 2 000 kg; iii) õhupall; iv) kuumaõhu-õhulaev; v) gaasiga täidetud õhulaevad, mis vastavad kõikidele järgmistele tingimustele: — staatiline raskus muutub maksimaalselt 3 %; — tõukejõu vektor ei ole muudetav (v.a tõukejõu ümberpööramine); — tavapärase ja lihtsa konstruktsiooniga struktuur, juhtimissüsteem ja ballonetisüsteem; — võimenduseta juhtimisseadmed; vi) ülikerge tiivikõhusõiduk.

Artikkel 2

Toodete, osade ja seadmete sertifitseerimine

1. Toodetele, osadele ja seadmetele antakse välja I lisas (osa 21) nimetatud sertifikaadid.

2. Erandina lõikest 1 ei kohaldata I lisa (osa 21) alajagude H ja I sätteid õhusõiduki, sealhulgas sellesse paigaldatud toodete, osade ja seadmete suhtes, mis ei ole registreeritud mõnes liikmesriigis. Nende suhtes ei kohaldata ka I lisa (osa 21) alajao P sätteid, välja arvatud juhul, kui liikmesriik on ette näinud õhusõiduki identifitseerimismärgid.

Artikkel 3

Tüübisertifikaatide ja nendega seotud lennukõlblikkussertifikaatide kehtivuse jätkumine

1. Selliste toodete suhtes, millele mõni liikmesriik on enne 28. septembrit 2003 välja andnud tüübisertifikaadi või dokumendi, mis võimaldab lennukõlblikkussertifikaadi väljaandmist, kohaldatakse järgmisi sätteid.

a) Sellisel tootel loetakse olevat käesoleva määruse kohaselt välja antud tüübisertifikaat, kui: ▼M2 i) selle tüübisertifitseerimise alusteks on: — toodete puhul, mis on sertifitseeritud nende JAA andmelehel määratletud JAA menetluste kohaselt, JAA tüübisertifitseerimisalused või — muude toodete puhul projekteerimisriigi tüübisertifikaadi andmelehel määratletud tüübisertifitseerimisalused, kui projekteerimisriik on: — — liikmesriik, välja arvatud juhul, kui amet otsustab eelkõige kasutatud sertifitseerimistingimusi ja kasutamiskogemusi arvesse võttes, et selline tüübisertifitseerimisalus ei taga piisavat ohutustaset, mis vastaks määruse (EÜ) nr 216/2008 ja käesoleva määrusega nõutavale tasemele, või — riik, kellega liikmesriik on sõlminud kahepoolse lennukõlblikkust käsitleva või samalaadse kokkuleppe, mille alusel need tooted on sertifitseeritud projekteerimisriigi sertifitseerimistingimuste alusel, välja arvatud juhul, kui amet otsustab, et need sertifitseerimistingimused, kasutamiskogemused või projekteerimisriigi ohutussüsteem ei taga piisavat ohutustaset, mis vastaks määrusega (EÜ) nr 216/2008 ja käesoleva määrusega nõutavale tasemele. Amet teostab teise taande sätete mõju esimese hindamise, et esitada komisjonile oma arvamus, sealhulgas võimalikud ettepanekud käesoleva määruse muutmise kohta; ▼B ii) keskkonnakaitsenõuetena käsitatakse Chicago konventsiooni lisas 16 sätestatud nõudeid, mida toote suhtes kohaldatakse; iii) kohaldatakse projekteerimisriigi lennukõlblikkuseeskirju.

b) Enne 28. septembrit 2003 liikmesriigi registrisse kantud õhusõiduki konstruktsioon loetakse heakskiidetuks käesoleva määruse kohaselt, kui: i) selle põhitüübiprojekt oli osa punktis a nimetatud tüübisertifikaadist; ii) kõik sellesse põhitüübiprojekti tehtavad muudatused, mis ei kuulu tüübisertifikaadi omaniku vastutusalasse, on kinnitatud ja iii) lennukõlblikkuseeskirjad, mille registreerimisliikmesriik on välja andnud või vastu võtnud enne 28. septembrit 2003, on täidetud, sealhulgas projekteerimisliikmesriigi lennukõlblikkuseeskirjades tehtud muudatused, mille registreerimisliikmesriik on kinnitanud.

2. Selliste toodete suhtes, mille tüübisertifitseerimise menetlus toimus JAA või liikmesriigi kaudu 28. septembril 2003, kohaldatakse järgmisi sätteid:

a) kui toodet sertifitseerib mitu liikmesriiki, võetakse aluseks kõige edenenumas arengujärgus olev menetlus;

b) I lisa (osa 21) punkti 21.A.15 alapunkte a, b ja c ei kohaldata;

▼M2

c) erandina I lisa (osa 21) punktist 21.A.17A on tüübisertifitseerimisalusteks JAA või vajaduse korral liikmesriigi tüübisertifitseerimisalused, mis kehtivad sertifikaadi taotlemise kuupäeval;

d) I lisa (osa 21) punkti 21.A.20 alapunktide a ja d täitmisel loetakse, et JAA või liikmesriigi menetluste kohaselt avastatud nõuetele vastavusega seotud puudused on kindlaks teinud amet.

▼B

3. Selliste toodete suhtes, millel on riigisisene tüübisertifikaat või sellega samaväärne sertifikaat ja millega seotud muudatuse kinnitamismenetlust ei olnud liikmesriik käesolevale määrusele vastava tüübisertifikaadi määramise ajaks lõpetanud, kohaldatakse järgmisi sätteid:

a) kui sertifitseerimismenetlust teostas mitu liikmesriiki, võetakse aluseks kõige edenenumas arengujärgus olev menetlus;

b) I lisa (osa 21) punkti 21.A.93 ei kohaldata;

c) kohaldatavad tüübisertifitseerimisalused on JAA või vajaduse korral liikmesriigi tüübisertifitseerimisalused, mis kehtivad muudatuse kinnitamise taotluse kuupäeval;

d) I lisa (osa 21) punkti 21.A.103 alapunkti a alapunkti 2 ja alapunkti b täitmisel loetakse, et JAA või liikmesriigi menetluste kohaselt avastatud vastavusalased puudused on kindlaks teinud amet.

4. Selliste toodete suhtes, millel on riigisisene tüübisertifikaat või sellega samaväärne sertifikaat ja millega seotud olulise remonditööde projekti kinnitamismenetlust ei ole liikmesriik käesolevale määrusele vastava tüübisertifikaadi määramise ajaks lõpule viinud, loetakse I lisa (osa 21) punkti 21.A.433 alapunkti a täitmisel, et JAA või liikmesriigi menetluste kohaselt avastatud vastavusalased puudused on kindlaks teinud amet.

5. Liikmesriigi välja antud lennukõlblikkussertifikaat, mis tõendab vastavust lõike 1 kohaselt määratud tüübisertifikaadile, loetakse käesoleva määruse nõuetele vastavaks.

Artikkel 4

Täiendavate tüübisertifikaatide kehtivuse jätkumine

1. Täiendavate tüübisertifikaatide puhul, mille on välja andnud liikmesriik vastavalt JAA menetlusele või kehtivatele riigisisestele menetlustele, ning toodete selliste muudatuste puhul, mille ettepaneku teeb mõni muu isik kui toote tüübisertifikaadi omanik ja mille liikmesriik on kehtivate riigisiseste menetluste kohaselt kinnitanud, loetakse täiendav tüübisertifikaat või selle muudatus kooskõlas käesoleva määrusega väljaantuks, kui täiendav tüübisertifikaat või selle muudatus kehtis 28. septembril 2003.

2. Täiendava tüübisertifikaadi puhul, mille sertifitseerimismenetlust teostab liikmesriik 28. septembril 2003 kohaldatava JAA täiendava tüübisertifikaadi menetluse alusel, ja toodetes, mille sertifitseerimismenetlust teostab liikmesriik 28. septembril 2003 kehtivate riigisiseste õigusaktide alusel, tehtavate selliste oluliste muudatuste puhul, mille ettepaneku teeb mõni muu isik kui toote tüübisertifikaadi omanik, kohaldatakse järgmisi sätteid:

a) kui sertifitseerimismenetlust teostab mitu liikmesriiki, võetakse aluseks kõige edenenumas arengujärgus olev menetlus;

b) I lisa (osa 21) punkti 21.A.113 alapunkte a ja b ei kohaldata;

c) kohaldatavad sertifitseerimisalused on JAA või vajaduse korral liikmesriigi sertifitseerimisalused, mis kehtivad täiendava tüübisertifikaadi või olulise muudatuse kinnitamise taotluse kuupäeval;

d) I lisa (osa 21) punkti 21.A.115 alapunkti a täitmisel loetakse, et JAA või liikmesriigi menetluste kohaselt avastatud vastavusalased puudused on kindlaks teinud amet.

▼M2 —————

▼B

Artikkel 6

Osade ja seadmete sertifikaatide kehtivuse jätkumine

1. Liikmesriikide osade ja seadmete kohta välja antud sertifikaadid, mis kehtisid 28. septembril 2003, loetakse väljaantuks käesoleva määruse kohaselt.

2. Osade ja seadmete puhul, mille sertifitseerimise menetlust või millele loa andmise menetlust teostas mõni liikmesriik 28. septembril 2003, kohaldatakse järgmisi sätteid:

a) kui loa andmise menetlust teostas mitu liikmesriiki, võetakse aluseks kõige edenenumas arengujärgus olev menetlus;

b) I lisa (osa 21) punkti 21.A.603 ei kohaldata;

c) I lisa (osa 21) punktis 21.A.605 sätestatud nõutavad andmed on need, mis kehtivad asjaomases liikmesriigis sertifikaadi või loa taotlemise kuupäeval;

d) I lisa (osa 21) punkti 21.A.606 alapunkti b täitmisel loetakse, et asjaomase liikmesriigi avastatud vastavusalased puudused on kindlaks teinud amet.

Artikkel 7

Lennuluba

Tingimusi, mille liikmesriigid on määranud enne 28. märtsi 2007 lennuloa või muu lennukõlblikkussertifikaadi väljaandmiseks õhusõidukile, millel ei olnud käesoleva määruse kohaselt välja antud lennukõlblikkussertifikaati või piiratud lennukõlblikkussertifikaati, loetakse määratuks kooskõlas käesoleva määrusega, välja arvatud juhul, kui amet on otsustanud enne 28. märtsi 2008, et sellised tingimused ei taga piisavat ohutustaset, mis vastaks määrusega (EÜ) nr 216/2008 või käesoleva määrusega nõutavale tasemele.

▼M2

Artikkel 7a

Käitussobivuse andmed

1. Enne 17. veebruari 2014 välja antud õhusõiduki tüübisertifikaadi omanik, kes kavatseb tarnida uue õhusõiduki ELi käitajale 17. veebruaril 2014 või pärast seda, peab hankima kinnituse vastavalt I lisa (osa 21) punkti 21.A.21 alapunktile e, välja arvatud hooldustööde lennundustehniliste töötajate tüübipädevuskoolituse miinimumõppekava ja lennuimitaatori(te) objektiivset kvalifitseerimist toetavate õhusõiduki valideerimise lähteandmete puhul. Kinnitus tuleb hankida hiljemalt 18. detsembriks 2015 või enne seda, kui ELi käitaja alustab õhusõiduki käitamist, sõltuvalt sellest, kumb kuupäev on hilisem. Käitussobivuse andmed võivad piirduda tarnitava mudeliga.

2. Õhusõiduki tüübisertifikaadi taotleja, kes esitas taotluse enne 17. veebruari 2014 ja kes ei ole saanud tüübisertifikaati enne 17. veebruari 2014, peab hankima kinnituse vastavalt I lisa (osa 21) punkti 21.A.21 alapunktile e, välja arvatud hooldustööde lennundustehniliste töötajate tüübipädevuskoolituse miinimumõppekava ja lennuimitaatori(te) objektiivset kvalifitseerimist toetavate õhusõiduki valideerimise lähteandmete puhul. Kinnitus tuleb hankida hiljemalt 18. detsembriks 2015 või enne seda, kui ELi käitaja alustab õhusõiduki käitamist, sõltuvalt sellest, kumb kuupäev on hilisem. Amet kiidab eelneva kontrollimiseta heaks nõuetele vastavusega seotud puudused, mille lennuametid on õhusõidukite hindamise nõukogu (Operational Evaluation Board, OEB) kaudu JAA või ameti menetluste kohaselt kindlaks teinud enne käesoleva määruse jõustumist.

3. Õhusõidukite hindamise nõukogu aruanded, mis on välja antud vastavalt JAA menetlusele või ameti poolt enne käesoleva määruse jõustumist, loetakse käitussobivuse andmeteks, mis on kinnitatud vastavalt I lisa (osa 21) punkti 21.A.21 alapunktile e, ja lisatakse asjaomasele tüübisertifikaadile. Asjaomase tüübisertifikaadi omanik esitab enne 18. juunit 2014 ametile käitussobivuse andmed, mis on jagatud kohustuslikeks ja soovituslikeks andmeteks.

4. Käitussobivuse andmeid sisaldava tüübisertifikaadi omanikud peavad enne 18. detsembrit 2015 saama vastavalt oma projekteerimisorganisatsiooni sertifikaadile või projekteerimisorganisatsiooni sertifikaati asendavale alternatiivsele menetlusele kinnituse käitussobivuse andmeid sisaldava täienduse kohta.

▼B

Artikkel 8

Projekteerimisorganisatsioonid

1. Toodete, osade ja seadmete projekteerimise või nende muutmise või remontimise eest vastutav organisatsioon peab tõendama oma pädevust kooskõlas I lisaga (osaga 21).

2. Erandina lõikest 1 võib organisatsioon, mille peamine tegevuskoht on ELi mittekuuluvas riigis, tõendada oma pädevust sertifikaadiga, mille kõnealune riik on asjaomase toote, osa või seadme kohta välja andnud, tingimusel et:

a) kõnealune riik on projekteerimisriik ja

b) amet on kindlaks määranud, et kõnealuse riigi süsteem hõlmab samasugust nõuetele vastavuse kontrollimise sõltumatut taset, nagu on ette nähtud käesolevas määruses, kas samaväärse organisatsioonide sertifitseerimise süsteemi või kõnealuse riigi pädeva asutuse otsese osalemise kaudu.

3. Projekteerimisorganisatsioonide sertifikaadid, mille liikmesriik on välja andnud või mida ta tunnistab vastavalt JAA nõuetele ja menetlustele ning mis kehtivad enne 28. septembrit 2003, loetakse käesolevale määrusele vastavaks.

Artikkel 9

Tootjaorganisatsioonid

1. Toodete, osade ja seadmete tootmise eest vastutav organisatsioon peab tõendama oma pädevust kooskõlas I lisaga (osaga 21).

2. Erandina lõikest 1 võib tootja, kelle peamine tegevuskoht on ELi mittekuuluvas riigis, tõendada oma pädevust sertifikaadi abil, mille kõnealune riik on asjaomase toote, osa või seadme kohta välja andnud, tingimusel et:

a) kõnealune riik on tootjariik ja

b) amet on kindlaks määranud, et kõnealuse riigi süsteem hõlmab samasugust nõuetele vastavuse kontrollimise sõltumatut taset, nagu on ette nähtud käesolevas määruses, kas samaväärse organisatsioonide sertifitseerimise süsteemi või kõnealuse riigi pädeva asutuse otsese osalemise kaudu.

3. Tootjaorganisatsioonide sertifikaat, mille liikmesriik on välja andnud või mida ta tunnistab vastavalt JAA nõuetele ja menetlustele ning mis kehtib enne 28. septembrit 2003, loetakse käesoleva määrusele vastavaks.

Artikkel 10

Ameti võetavad meetmed

1. Amet töötab välja nõuete täitmise vastuvõetavad viisid, mida pädevad asutused, organisatsioonid ja töötajad võivad kasutada käesoleva määruse I lisa (osa 21) sätete järgimise tõendamiseks.

2. Nõuete täitmise vastuvõetavate viisidega, mille amet välja annab, ei kehtestata uusi nõudeid ega muudeta leebemaks käesoleva määruse I lisa (osa 21) nõudeid.

3. Ilma et see piiraks määruse (EÜ) nr 216/2008 artiklite 54 ja 55 kohaldamist, loetakse juhul, kui kasutatakse ametipoolseid nõuete täitmise vastuvõetavaid viise, käesoleva määruse I lisaga (osa 21) seotud nõuded ilma täiendava tõendamiseta täidetuks.

Artikkel 11

Kehtetuks tunnistamine

Määrus (EÜ) nr 1702/2003 tunnistatakse kehtetuks.

Viiteid kehtetuks tunnistatud määrusele käsitatakse viidetena käesolevale määrusele kooskõlas III lisas esitatud vastavustabeliga.

Artikkel 12

Jõustumine

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.









I LISA

OSA 21

Õhusõidukite ja nendega seotud toodete, osade ja seadmete lennukõlblikkuse ja keskkonnaohutuse ning projekteerimis- ja tootjaorganisatsioonide sertifitseerimine

Sisukord 21.1 Üldosa JAGU A – TEHNILISED NÕUDED ALAJAGU A — ÜLDSÄTTED 21.A.1 Reguleerimisala 21.A.2 Muu isiku kui sertifikaadi taotleja või omaniku kohustus 21.A.3A Rikked, häired ja defektid 21.A.3B Lennukõlblikkust käsitlevad ettekirjutused 21.A.4 Projekteerija ja tootja vaheline kooskõlastus ALAJAGU B — TÜÜBISERTIFIKAADID JA PIIRATUD TÜÜBISERTIFIKAADID 21.A.11 Reguleerimisala 21.A.13 Kõlblikkuskriteeriumid 21.A.14 Pädevuse tõendamine 21.A.15 Taotlemine 21.A.16A Sertifitseerimistingimused 21.A.16B Eritingimused 21.A.17A Tüübisertifitseerimisalus 21.A.17B Käitussobivuse andmete sertifitseerimise alus 21.A.18 Kohaldatavad keskkonnakaitsenõuded ja sertifitseerimistingimused 21.A.19 Uut tüübisertifikaati nõudvad muudatused 21.A.20 Vastavus tüübisertifitseerimisalusele, käitussobivuse andmete sertifitseerimise alusele ja keskkonnakaitsenõuetele 21.A.21 Tüübisertifikaadi väljaandmine 21.A.23 Piiratud tüübisertifikaadi väljaandmine 21.A.31 Tüübiprojekt 21.A.33 Ülevaatused ja katsed 21.A.35 Katselennud 21.A.41 Tüübisertifikaat 21.A.44 Omaniku kohustused 21.A.47 Ülekandmine 21.A.51 Kehtivus ja selle jätkumine 21.A.55 Andmete säilitamine 21.A.57 Käsiraamatud 21.A.61 Jätkuva lennukõlblikkuse tagamise juhendid 21.A.62 Käitussobivuse andmete kättesaadavus (ALAJAGU C — EI KOHALDATA) ALAJAGU D — MUUDATUSED TÜÜBISERTIFIKAATIDES JA PIIRATUD TÜÜBISERTIFIKAATIDES 21.A.90A Reguleerimisala 21A.90B Standardmuudatused 21.A.91 Tüübisertifikaadi muudatuste liigitus 21.A.92 Kõlblikkuskriteeriumid 21.A.93 Taotlemine 21.A.95 Väheolulised muudatused 21.A.97 Olulised muudatused 21.A.101 Kohaldatavate sertifitseerimistingimuste ja keskkonnakaitsenõuete kindlaksmääramine 21.A.103 Tüübikinnituse väljaandmine 21.A.105 Andmete säilitamine 21.A.107 Jätkuva lennukõlblikkuse tagamise juhendid 21.A.108 Käitussobivuse andmete kättesaadavus 21.A.109 Kohustused ja EPA-märgistus ALAJAGU E — TÄIENDAVAD TÜÜBISERTIFIKAADID 21.A.111 Reguleerimisala 21.A.112A Kõlblikkuskriteeriumid 21.A.112B Pädevuse tõendamine 21.A.113 Täiendava tüübisertifikaadi taotlemine 21.A.114 Nõuetele vastavuse tõendamine 21.A.115 Täiendava tüübisertifikaadi väljaandmine 21.A.116 Ülekandmine 21.A.117 Muudatused selles toote osas, mida täiendav tüübisertifikaat käsitleb 21.A.118A Kohustused ja EPA-märgistus 21.A.118B Kehtivus ja selle jätkumine 21.A.119 Käsiraamatud 21.A.120A Jätkuva lennukõlblikkuse tagamise juhendid 21.A.120B Käitussobivuse andmete kättesaadavus ALAJAGU F — TOOTMINE TOOTJAORGANISATSIOONI SERTIFIKAADI PUUDUMISE KORRAL 21.A.121 Reguleerimisala 21.A.122 Kõlblikkuskriteeriumid 21.A.124 Taotlemine 21.A.125A Heakskiidukirja väljaandmine 21.A.125B Puudused 21.A.125C Kehtivus ja selle jätkumine 21.A.126 Tootmisjärelevalvesüsteem 21.A.127 Katsed: õhusõidukid 21.A.128 Katsed: mootorid ja propellerid 21.A.129 Tootja kohustused 21.A.130 Nõuetele vastavuse deklaratsioon ALAJAGU G — TOOTJAORGANISATSIOONI SERTIFIKAAT 21.A.131 Reguleerimisala 21.A.133 Kõlblikkuskriteeriumid 21.A.134 Taotlemine 21.A.135 Tootjaorganisatsiooni sertifikaadi väljaandmine 21.A.139 Kvaliteedisüsteem 21.A.143 Käsiraamat 21.A.145 Sertifikaadi saamise nõuded 21.A.147 Muudatused sertifitseeritud tootjaorganisatsioonis 21.A.148 Asukoha muudatused 21.A.149 Ülekandmine 21.A.151 Sertifikaadi väljaandmise tingimused 21.A.153 Muudatused sertifikaadi tingimustes 21.A.157 Kontrollimised 21.A.158 Puudused 21.A.159 Kehtivus ja selle jätkumine 21.A.163 Õigused 21.A.165 Omaniku kohustused ALAJAGU H – LENNUKÕLBLIKKUSSERTIFIKAADID JA PIIRATUD LENNUKÕLBLIKKUSSERTIFIKAADID 21.A.171 Reguleerimisala 21.A.172 Kõlblikkuskriteeriumid 21.A.173 Liigitus 21.A.174 Taotlemine 21.A.175 Keel 21.A.177 Parandamine või muutmine 21.A.179 Ülekandmine ja uuesti väljaandmine liikmesriikides 21.A.180 Ülevaatused 21.A.181 Kehtivus ja selle jätkumine 21.A.182 Õhusõiduki identifitseerimine ALAJAGU I — MÜRASERTIFIKAADID 21.A.201 Reguleerimisala 21.A.203 Kõlblikkuskriteeriumid 21.A.204 Taotlemine 21.A.207 Parandamine või muutmine 21.A.209 Ülekandmine ja uuesti väljaandmine liikmesriikides 21.A.210 Ülevaatused 21.A.211 Kehtivus ja selle jätkumine ALAJAGU J — PROJEKTEERIMISORGANISATSIOONI SERTIFIKAAT 21.A.231 Reguleerimisala 21.A.233 Kõlblikkuskriteeriumid 21.A.234 Taotlemine 21.A.235 Projekteerimisorganisatsiooni sertifikaadi väljaandmine 21.A.239 Kvaliteedi tagamise süsteem 21.A.243 Andmed 21.A.245 Sertifikaadi saamise nõuded 21.A.247 Muudatused kvaliteedi tagamise süsteemis 21.A.249 Ülekandmine 21.A.251 Sertifikaadi tingimused 21.A.253 Muudatused sertifikaadi tingimustes 21.A.257 Kontrollimine 21.A.258 Puudused 21.A.259 Kehtivus ja selle jätkumine 21.A.263 Õigused 21.A.265 Omaniku kohustused ALAJAGU K — OSAD JA SEADMED 21.A.301 Reguleerimisala 21.A.303 Vastavus kohaldatavatele nõuetele 21.A.305 Osade ja seadmete sertifitseerimine 21.A.307 Osade ja seadmete käibele laskmine paigaldamiseks (ALAJAGU L — EI KOHALDATA) ALAJAGU M — REMONDITÖÖD 21.A.431.A Reguleerimisala 21A.431B Standardremonditööd 21.A.432A Kõlblikkuskriteeriumid 21.A.432B Pädevuse tõendamine 21.A.433 Remondiprojekt 21.A.435 Remonditööde liigitus 21.A.437 Kinnitatud remondiprojekti väljaandmine 21.A.439 Varuosade tootmine 21.A.441 Remonditööde tegemine 21.A.443 Piirangud 21.A.445 Parandamata kahjustused 21.A.447 Andmete säilitamine 21.A.449 Jätkuva lennukõlblikkuse tagamise juhendid 21.A.451 Kohustused ja EPA-märgistus (ALAJAGU N — EI KOHALDATA) ALAJAGU O — EUROOPA TEHNILISTELE NORMATIIVIDELE VASTAVAD LOAD 21.A.601 Reguleerimisala 21.A.602A Kõlblikkuskriteeriumid 21.A.602B Pädevuse tõendamine 21.A.603 Taotlemine 21.A.604 Abijõuseadmetele (APU) antud luba Euroopa tehnilistele normatiividele vastavuse kohta (ETSO luba) 21.A.605 Nõutavad andmed 21.A.606 ETSO loa väljaandmine 21.A.607 ETSO loaga seonduvad eesõigused 21.A.608 Konstruktsiooni ja lennutehniliste näitajate deklaratsioon (DDP) 21.A.609 ETSO lubade omanike kohustused 21.A.610 Kõrvalekallete heakskiitmine 21.A.611 Konstruktsiooni muudatused 21.A.613 Andmete säilitamine 21.A.615 Ameti korraldatavad ülevaatused 21.A.619 Kehtivus ja selle jätkumine 21.A.621 Ülekandmine ALAJAGU P — LENNULUBA 21.A.701 Reguleerimisala 21.A.703 Kõlblikkuskriteeriumid 21.A.705 Pädev asutus 21.A.707 Lennuloa taotlus 21.A.708 Lennutingimused 21.A.709 Lennutingimuste kinnitamise taotlus 21.A.710 Lennutingimuste kinnitamine 21.A.711 Lennuloa väljaandmine 21.A.713 Muudatused 21.A.715 Keel 21.A.719 Ülekandmine 21.A.721 Ülevaatused 21.A.723 Kehtivus ja selle jätkumine 21.A.725 Lennuloa kehtivuse pikendamine 21.A.727 Lennuloa valdaja kohustused 21.A.729 Andmete säilitamine ALAJAGU Q — TOODETE, OSADE JA SEADMETE IDENTIFITSEERIMINE 21.A.801 Toodete identifitseerimine 21.A.803 Identifitseerimisandmete käsitlemine 21.A.804 Osade ja seadmete märgistamine 21.A.805 Kriitiliste osade märgistamine 21.A.807 ETSO artiklite identifitseerimine JAGU B — PÄDEVATE ASUTUSTE KOHALDATAVAD MENETLUSED ALAJAGU A — ÜLDSÄTTED 21.B.5 Reguleerimisala 21.B.20 Pädeva asutuse kohustused 21.B.25 Pädeva asutuse töökorralduse nõuded 21.B.30 Dokumenteeritud menetlused 21.B.35 Töökorralduse ja menetluste muudatused 21.B.40 Vaidluste lahendamine 21.B.45 Aruandlus/kooskõlastamine 21.B.55 Andmete säilitamine 21.B.60 Lennukõlblikkust käsitlevad ettekirjutused ALAJAGU B — TÜÜBISERTIFIKAADID JA PIIRATUD TÜÜBISERTIFIKAADID (ALAJAGU C — EI KOHALDATA) ALAJAGU D — MUUDATUSED TÜÜBISERTIFIKAATIDES JA PIIRATUD TÜÜBISERTIFIKAATIDES 21.B.70 Tüübisertifikaadi muudatuste kinnitus ALAJAGU E — TÄIENDAVAD TÜÜBISERTIFIKAADID ALAJAGU F — TOOTMINE TOOTJAORGANISATSIOONI SERTIFIKAADI PUUDUMISE KORRAL 21.B.120 Kontrollimine 21.B.125 Puudused 21.B.130 Heakskiidukirja väljaandmine 21.B.135 Heakskiidukirja säilitamine 21.B.140 Heakskiidukirja muutmine 21.B.145 Heakskiidukirja piiramine, peatamine ja kehtetuks tunnistamine 21.B.150 Andmete säilitamine ALAJAGU G — TOOTJAORGANISATSIOONI SERTIFIKAAT 21.B.220 Kontrollimine 21.B.225 Puudused 21.B.230 Sertifikaadi väljaandmine 21.B.235 Pidev järelevalve 21.B.240 Tootjaorganisatsiooni sertifikaadi muutmine 21.B.245 Tootjaorganisatsiooni sertifikaadi peatamine ja kehtetuks tunnistamine 21.B.260 Andmete säilitamine ALAJAGU H – LENNUKÕLBLIKKUSSERTIFIKAADID JA PIIRATUD LENNUKÕLBLIKKUSSERTIFIKAADID 21.B.320 Kontrollimine 21.B.325 Lennukõlblikkussertifikaadi väljaandmine 21.B.326 Lennukõlblikkussertifikaat 21.B.327 Piiratud lennukõlblikkussertifikaat 21.B.330 Lennukõlblikkussertifikaatide ja piiratud lennukõlblikkussertifikaatide peatamine ja kehtetuks tunnistamine 21.B.345 Andmete säilitamine ALAJAGU I — MÜRASERTIFIKAADID 21.B.420 Kontrollimine 21.B.425 Mürasertifikaatide väljaandmine 21.B.430 Mürasertifikaadi peatamine ja kehtetuks tunnistamine 21.B.445 Andmete säilitamine ALAJAGU J — PROJEKTEERIMISORGANISATSIOONI SERTIFIKAAT ALAJAGU K — OSAD JA SEADMED (ALAJAGU L — EI KOHALDATA) ALAJAGU M — REMONDITÖÖD (ALAJAGU N — EI KOHALDATA) ALAJAGU O — EUROOPA TEHNILISTELE NORMATIIVIDELE VASTAVAD LOAD ALAJAGU P — LENNULUBA 21.B.520 Kontrollimine 21.B.525 Lennulubade väljaandmine 21.B.530 Lennulubade kehtetuks tunnistamine 21.B.545 Andmete säilitamine ALAJAGU Q — TOODETE, OSADE JA SEADMETE IDENTIFITSEERIMINE Liited I liide — EASA vorm 1 — Käitamissertifikaat II liide — EASA vorm 15a — Lennukõlblikkuse kontrolli sertifikaat III liide — EASA vorm 20a — Lennuluba IV liide — EASA vorm 20b — Lennuluba (välja andnud pädev asutus) V liide — EASA vorm 24 — Piiratud lennukõlblikkussertifikaat VI liide — EASA vorm 25 — Lennukõlblikkussertifikaat VII liide — EASA vorm 45 — Mürasertifikaat VIII liide — EASA vorm 52 — Õhusõiduki nõuetele vastavuse deklaratsioon IX liide — EASA vorm 53 — Hooldustõend X liide — EASA vorm 55 — Tootjaorganisatsiooni sertifikaat XI liide — EASA vorm 65 — Heakskiidukiri tootmiseks tootjaorganisatsiooni sertifikaadi puudumise korral. ▼M3 XII liide — Katselennukategooriad ja katselennumeeskonna asjakohane kvalifikatsioon 85. ▼B

21.1 Üldosa

Käesolevas I lisas (osa 21) tähendab pädev asutus:

a) organisatsioonide puhul, kelle peamine tegevuskoht on liikmesriigis, kõnealuse liikmesriigi määratud asutust või liikmesriigi taotluse korral ametit või

b) organisatsioonide puhul, mille peamine tegevuskoht on ELi mittekuuluvas riigis, ametit.

JAGU A

TEHNILISED NÕUDED

ALAJAGU A — ÜLDSÄTTED

21.A.1 Reguleerimisala

Käesolevas jaos kehtestatakse üldsätted, mis reguleerivad käesoleva jao kohaselt välja antud või välja antavate sertifikaatide taotlejate ja omanike õigusi ja kohustusi.

21.A.2 Muu isiku kui sertifikaadi taotleja või omaniku kohustus

Meetmeid ja kohustusi, mida käesoleva jao reguleerimisalasse kuuluva toote, osa või seadme sertifikaadi omanik või taotleja võtma peab, võib tema nimel võtta ükskõik milline füüsiline või juriidiline isik, tingimusel et sertifikaadi omanik või taotleja suudab tõendada, et ta on selle isikuga sõlminud kokkuleppe omaniku kohustuste nõuetekohase täitmise tagamiseks.

21.A.3A Rikked, häired ja defektid

a) Andmete kogumise, kontrollimise ja analüüsimise süsteem. Tüübisertifikaadi, piiratud tüübisertifikaadi, täiendava tüübisertifikaadi, Euroopa tehnilistele normatiividele (ETSO) vastava loa (ETSO loa), oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanikul on selliste aruannete ja andmete kogumise, kontrollimise ja analüüsimise süsteem, mis on seotud rikete, häirete, defektide või muude kõrvalekalletega, mis kahjustavad või võivad kahjustada tüübisertifikaadis, piiratud tüübisertifikaadis, täiendavas tüübisertifikaadis, ETSO loas, oluliste remonditööde kinnitatud projektis või mis tahes muus vastavalt käesolevale määrusele väljaantuks loetavas asjaomases sertifikaadis käsitletud toote, osa või seadme lennukõlblikkuse säilitamist. Kõnealust süsteemi käsitlev teave tehakse kättesaadavaks kõikidele toote, osa või seadme teadaolevatele käitajatele ja taotluse korral kõikidele seonduvate rakendusmääruste alusel volitatud isikutele.

b) Aruandmine ametile 1. Tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik annab ametile aru kõikidest riketest, häiretest, defektidest või muudest kõrvalekalletest, millest ta on teadlik ja mis on seotud tüübisertifikaadis, piiratud tüübisertifikaadis, täiendavas tüübisertifikaadis, ETSO loas, oluliste remonditööde kinnitatud projektis või mis tahes muus vastavalt käesolevale määrusele väljaantuks loetavas asjaomases sertifikaadis käsitletud toote, osa või seadmega ja mis on põhjustanud või võib põhjustada ohuolukordi. 2. Need aruanded koostatakse ameti kehtestatud vormis ja viisil võimalikult kiiresti ja edastatakse igal juhul hiljemalt 72 tunni jooksul pärast võimaliku ohuolukorra kindlakstegemist, kui seda ei takista erandlikud asjaolud.

c) Teatatud kõrvalekallete uurimine 1. Kui alapunkti b või punkti 21.A.129 alapunkti f alapunkti 2 või punkti 21.A.165 alapunkti f alapunkti 2 alusel teatatud kõrvalekalde on põhjustanud projekteerimis- või tootmisviga, uurib tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik või vajaduse korral tootja vea põhjuseid ja teatab ametile uurimistulemustest ja võimalikest meetmetest, mida ta vea kõrvaldamiseks võtab või võtta kavatseb. 2. Kui amet leiab, et vea kõrvaldamiseks tuleb võtta meetmeid, esitab tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik ametile asjassepuutuvad andmed.

21.A.3B Lennukõlblikkust käsitlevad ettekirjutused

a) Lennukõlblikkust käsitlev ettekirjutus on ameti väljaantud või vastuvõetud dokument, milles määratakse meetmed, mida rakendada õhusõiduki vastuvõetava ohutustaseme taastamiseks, kui tõendid näitavad, et kõnealuse õhusõiduki ohutustase võib vastasel juhul väheneda.

b) Amet annab välja lennukõlblikkust käsitleva ettekirjutuse, kui: 1. amet on teinud kindlaks, et õhusõidukis on ohuolukord, mille on põhjustanud õhusõiduki või sellesse paigaldatud mootori, propelleri, osa või seadme viga, ja 2. see olukord võib tõenäoliselt esineda või tekkida mõnes muus õhusõidukis.

c) Kui amet peab välja andma lennukõlblikkust käsitleva ettekirjutuse, et kõrvaldada punktis b nimetatud ohuolukord või nõuda ülevaatuse läbiviimist, peab tüübisertifikaadi, piiratud tüübisertifikaadi, täiendava tüübisertifikaadi, ETSO loa, oluliste remonditööde kinnitatud projekti või mis tahes muu vastavalt käesolevale määrusele väljaantuks loetava asjaomase sertifikaadi omanik: 1. tegema ettepaneku asjakohaste parandusmeetmete või nõutavate ülevaatuste või mõlema kohta ja esitama nende ettepanekute üksikasjad ametile heakskiitmiseks; 2. kui amet on alapunktis 1 nimetatud ettepanekud heaks kiitnud, tegema asjaomased kirjeldavad andmed ja kasutusjuhised kättesaadavaks kõikidele toote, osa või seadme teadaolevatele käitajatele või omanikele ja taotluse korral kõikidele isikutele, kes peavad lennukõlblikkust käsitlevat ettekirjutust täitma.

d) Lennukõlblikkust käsitlev ettekirjutus peab sisaldama vähemalt järgmist teavet: 1. ohuolukorra väljaselgitamine; 2. asjassepuutuvate õhusõidukite identifitseerimine; 3. vajalikud meetmed; 4. vajalike meetmete rakendamise tähtaeg; 5. jõustumise kuupäev.

▼M2

21.A.4 Projekteerija ja tootja vaheline kooskõlastus

Kõik tüübisertifikaadi, piiratud tüübisertifikaadi, täiendava tüübisertifikaadi, ETSO loa, kinnitatud tüübisertifikaadi muudatuse või kinnitatud remondiprojekti omanikud teevad koostööd tootjaorganisatsioonidega, et tagada järgmine:

a) punktis 21.A.122, punkti 21.A.130 alapunkti b alapunktides 3 ja 4, punktis 21.A.133 ning punkti 21.A.165 alapunkti c alapunktides 2 ja 3 nõutav piisav kooskõlastus projekteerija ja tootja vahel ja

b) toote, osa või seadme jätkuva lennukõlblikkuse asjakohane toetamine.

▼B

ALAJAGU B — TÜÜBISERTIFIKAADID JA PIIRATUD TÜÜBISERTIFIKAADID

21.A.11 Reguleerimisala

Käesoleva alajaoga kehtestatakse toodete tüübisertifikaatide ja õhusõidukite piiratud tüübisertifikaatide väljaandmise menetlus ja kõnealuste sertifikaatide taotlejate ja omanike õigused ja kohustused.

21.A.13 Kõlblikkuskriteeriumid

Käesolevas alajaos sätestatud tingimustel võib tüübisertifikaati või piiratud tüübisertifikaati taotleda iga füüsiline või juriidiline isik, kes on tõendanud või tõendab oma pädevust kooskõlas punktiga 21.A.14.

21.A.14 Pädevuse tõendamine

a) Iga tüübisertifikaati või piiratud tüübisertifikaati taotlev organisatsioon tõendab oma pädevust projekteerimisorganisatsiooni sertifikaadiga, mille amet on välja andnud kooskõlas alajaoga J.

b) Erandinda punktist a võib taotleja oma pädevuse tõendamiseks jõuda ametiga kokkuleppele selliste menetluste kasutamise suhtes, millega kehtestatakse käesoleva I lisa (osa 21) täitmiseks vajalikud konkreetsed konstrueerimispõhimõtted, vahendid ja meetmed, kui toode on üks järgmistest: 1. ELA2 õhusõiduk; 2. ELA2 õhusõidukisse paigaldatud mootor või propeller; 3. kolbmootor; 4. fikseeritud või reguleeritava seadenurgaga propeller.

c) Erandina punktist a võib taotleja oma pädevuse tõendamiseks esitada ametile punkti 21A.20 alapunkti b kohase sertifitseerimisprogrammi, kui toode on üks järgmistest: 1. ELA1 õhusõiduk; 2. ELA1 õhusõidukisse paigaldatud mootor või propeller;

21.A.15 Taotlemine

a) Tüübisertifikaadi või piiratud tüübisertifikaadi taotlus esitatakse ameti kehtestatud vormis ja viisil.

b) Õhusõiduki tüübisertifikaadi või piiratud tüübisertifikaadi taotlusele tuleb lisada õhusõiduki kolmevaateline joonis ja esialgsed lähteandmed, sealhulgas kavandatavad käitamiskarakteristikud ja -piirangud.

c) Mootori või propelleri tüübisertifikaadi taotlusele tuleb lisada mootori või propelleri üldine paigutusjoonis, konstruktsiooniomaduste kirjeldus, käitamiskarakteristikud ja kavandatavad käitamispiirangud.

▼M2

d) Õhusõiduki tüübisertifikaadi või piiratud tüübisertifikaadi taotlus peab sisaldama käitussobivuse andmete heakskiidu taotlust või sellele tuleb pärast esmast taotlemist lisada käitussobivuse andmete heakskiidu taotlus, mis sisaldab vastavalt vajadusele järgmist: 1. piloodi tüübipädevuskoolituse miinimumõppekava, sh tüübipädevuse kindlaksmääramine; 2. piloodi tüübipädevuskoolitusega seotud imitaatori(te) objektiivset kvalifitseerimist toetavate õhusõiduki valideerimise läheteandmete ulatuse kindlaksmääramine või nende ajutiseks kvalifitseerimiseks vajalikud täiendavad andmed; 3. piloodi tüübipädevuskoolituse miinimumõppekava, sh tüübipädevuse kindlaksmääramine; 4. tüübi või variandi kindlaksmääramine salongitöötajate jaoks ja tüübikohased andmed salongitöötajate koolitamiseks; 5. minimaalvarustuse üldloetelu ja 6. muud tüübipõhised käitussobivuse elemendid.

▼M2

21.A.16A Sertifitseerimistingimused

Amet annab kooskõlas määruse (EÜ) nr 216/2008 artikliga 19 välja sertifitseerimistingimused, sealhulgas käitussobivuse andmeid käsitlevad sertifitseerimistingimused, kui standardid, mille abil näidata toodete, osade ja seadmete vastavust määruse (EÜ) nr 216/2008 I, III ja IV lisa olulistele nõuetele. Sellised tingimused peavad olema piisavalt üksikasjalikud ja konkreetsed, et selgitada taotlejatele, missugustel tingimustel sertifikaadid välja antakse, neid muudetakse ja täiendatakse.

21.A.16B Eritingimused

a) Amet näeb tootele ette konkreetsed üksikasjalikud tehnilised spetsifikatsioonid ehk eritingimused, kui seonduvad sertifitseerimistingimused ei sisalda toote jaoks piisavaid või asjakohaseid ohutusstandardeid järgmistel põhjustel: 1. tootel on uued või ebatavalised konstruktsiooniomadused võrreldes konstrueerimispõhimõtetega, millel rajanevad kehtivad sertifitseerimistingimused, või 2. toote kavandatav kasutus on ebatavaline või 3. muude samalaadsete toodete kasutamisel või samalaadsete konstruktsiooniomadustega toodetega saadud kogemused on näidanud, et võib tekkida ohuolukord.

b) Eritingimused sisaldavad ohutusstandardeid, mida amet peab vajalikuks, et kehtestada ohutustase, mis vastab kehtivate sertifitseerimistingimuste kohaselt kehtestatud tasemele.

21.A.17A Tüübisertifitseerimisalus

▼B

a) Tüübisertifitseerimisalused, millest tüübisertifikaadi või piiratud tüübisertifikaadi väljaandmiseks teatama peab, koosnevad järgmisest: ▼M2 1. ameti kehtestatud kehtivatest sertifitseerimistingimustest, mis on jõus sertifikaadi taotlemise kuupäeval, välja arvatud juhul, kui: i) amet on kindlaks määranud teisiti või ii) taotleja soovib või alapunktide c ja d alusel nõutakse sertifitseerimistingimuste vastavust hiljem jõustuvatele muudatustele; ▼B 2. kooskõlas punkti 21.A.16B alapunktiga a ettenähtud eritingimused.

b) Suurte lennukite ja suurte tiivikõhusõidukite tüübisertifikaadi taotlus kehtib viis aastat ja muude tüübisertifikaatide taotlused kehtivad kolm aastat, välja arvatud juhul, kui taotleja tõendab taotlemise ajal, et toode vajab projekteerimiseks, väljaarendamiseks ja katsetamiseks pikemat aega, ja kui amet on sellega nõus.

c) Juhul kui alapunktis b sätestatud ajavahemiku jooksul ei ole tüübisertifikaati välja antud või on selge, et seda välja ei anta, võib taotleja: 1. esitada uue tüübisertifikaaditaotluse ja täita kõiki alapunkti a sätteid, mida kohaldatakse algse taotluse suhtes, või ▼M2 2. taotleda esmase taotluse pikendamist ja täita sertifitseerimistingimusi, mis kehtivad taotleja valitud kuupäeval, mis ei tohi olla varasem kui kuupäev, mis eelneb tüübisertifikaadi väljaandmisele punktis b sätestatud esmase taotluse esitamise tähtajaks. ▼B

d) Kui taotleja soovib järgida lennukõlblikkustingimuste sellise muudatuse sertifitseerimistingimusi, mis jõustuvad pärast tüübisertifitseerimise taotluse esitamist, peab ta järgima ka kõiki muid sertifitseerimistingimusi, mis ameti arvates kõnealuse muudatusega otseselt seonduvad.

▼M2

21.A.17B Käitussobivuse andmete sertifitseerimise alus

a) Amet teatab taotlejale käitussobivuse andmete sertifitseerimise aluse. See koosneb järgmisest: 1. käitussobivuse andmete kohaldatavad sertifitseerimistingimused, mis on välja antud vastavalt punktile 21.A.16A ja mis kehtivad taotluse või taotluse lisa esitamise kuupäeval, välja arvatud juhul, kui: i) amet kiidab heaks määruse (EÜ) nr 216/2008 I, III ja IV lisa asjakohastele olulistele nõuetele vastavuse tõendamise muul viisil või ii) taotleja nõustub täitma hiljem jõustuvates muudatustes sätestatud sertifitseerimistingimusi; 2. vastavalt punkti 21.A.16B alapunktile a ettenähtud mis tahes eritingimused.

b) Kui taotleja eelistab täita sertifitseerimistingimustes tehtud muudatust, mis jõustub pärast tüübisertifitseerimise taotluse esitamist, peab ta täitma ka kõiki muid sertifitseerimistingimusi, mis on ameti arvates kõnealuse muudatusega otseselt seotud.

▼B

21.A.18 Kohaldatavad keskkonnakaitsenõuded ja sertifitseerimistingimused

▼M4

a) Õhusõiduki tüübisertifikaadi väljaandmise suhtes kohaldatavad müranõuded on ette nähtud kooskõlas Chicago konventsiooni 16. lisa I köite II osa peatükiga 1 ning: 1. allahelikiirusega reaktiivlennukite puhul vastavalt I köite II osa peatükkidega 2, 3, 4 ja 14; 2. propellerlennukite puhul vastavalt I köite II osa peatükkidega 3, 4, 5, 6, 10 ja 14; 3. kopterite puhul vastavalt I köite II osa peatükkidega 8 ja 11; 4. ülehelikiirusega lennukite puhul vastavalt I köite II osa peatükiga 12; ning 5. kopterlennukite puhul vastavalt I köite II osa peatükiga 13.

▼B

b) Õhusõiduki ja mootori tüübisertifikaadi väljaandmise suhtes kohaldatavad heitega seotud nõuded on ette nähtud Chicago konventsiooni lisaga 16: 1. tahtliku kütuse väljalaske lennul tõkestamise puhul II köite II osa peatükis 2; 2. üksnes allahelikiirusel käitamiseks ettenähtud turboreaktiivmootorite ja turboventilaatormootorite heite puhul II köite III osa peatükis 2 ja 3. üksnes ülehelikiirusel kasutamiseks ettenähtud turboreaktiivmootorite ja turboventilaatormootorite heite puhul II köite III osa peatükis 3.

c) Amet annab kooskõlas määruse (EÜ) nr 216/2008 artikliga 19 välja sertifitseerimistingimused, millega nähakse ette vastuvõetavad vahendid punktis a sätestatud müranõuetele ja punktis b sätestatud heitega seotud nõuetele vastavuse tõendamiseks.

21.A.19 Uut tüübisertifikaati nõudvad muudatused

Füüsiline või juriidiline isik, kes teeb ettepaneku tootes muudatuste tegemise kohta, peab taotlema uut tüübisertifikaati, kui amet leiab, et konstruktsioonis, võimsuses, telgsurvejõus või massis tehtav muudatus on nii märkimisväärne, et tuleb teostada kohaldatavatele tüübisertifitseerimisalustele vastavuse täieulatuslik uurimine.

21.A.20 ►M2 Vastavus tüübisertifitseerimisalusele, käitussobivuse andmete sertifitseerimise alusele ja keskkonnakaitsenõuetele ◄

▼M2

a) Tüübisertifikaadi või piiratud tüübisertifikaadi taotleja peab tõendama vastavust kohaldatavale tüübisertifitseerimisalusele, käitussobivuse andmete sertifitseerimise alusele ja keskkonnakaitsenõuetele ning esitama ametile nõuetele vastavusele tõendamise vahendid.

▼B

b) Taotleja esitab ametile sertifitseerimisprogrammi, kus on üksikasjalikult kirjeldatud nõuetele vastavuse tõendamise vahendeid. Seda dokumenti ajakohastatakse vajaduse korral sertifitseerimismenetluse jooksul.

c) Taotleja säilitab nõuetele vastavuse põhjendust nõuetele vastavust käsitlevate dokumentide hulgas kooskõlas alapunktis b sätestatud sertifitseerimisprogrammiga.

d) Taotleja kinnitab, et ta on tõendanud vastavust kohaldatavale tüübisertifitseerimisalustele ja keskkonnakaitsenõuetele kooskõlas alapunktis b sätestatuid sertifitseerimisprogrammiga.

e) Kui taotlejal on asjaomase projekteerimisorganisatsiooni sertifikaat, esitab ta alapunktis d nimetatud deklaratsiooni kooskõlas alajao J sätetega.

21.A.21 Tüübisertifikaadi väljaandmine

Taotlejal on õigus ameti väljaantavale toote tüübisertifikaadile pärast seda, kui ta on:

a) tõendanud oma pädevust kooskõlas punktiga 21.A.14;

b) esitanud punkti 21.A.20 alapunktis d nimetatud deklaratsiooni ja

c) tõendanud, et: ▼M2 1. sertifitseerimisele kuuluv toode vastab kohaldatavale tüübisertifitseerimisalusele, käitussobivuse andmete sertifitseerimise alusele ja keskkonnakaitse nõuetele, mis on kindlaks määratud vastavalt punktidele 21.A.17A ja 21.A.18; ▼B 2. võimalikud täitmata jäänud lennukõlblikkussätted on kompenseeritud teguritega, mis tagavad samaväärse ohutustaseme; 3. ükski näitaja ega omadus ei muuda seda sertifitseerimisele kuuluva kasutusotstarbe piires avariiohtlikuks ja 4. tüübisertifikaadi taotleja on selgesõnaliselt väljendanud, et ta on valmis täitma punkti 21.A.44;

d) õhusõiduki tüübisertifikaadi puhul on õhusõidukisse paigaldatud mootoril või propelleril või mõlemal käesoleva määruse kohaselt väljaantud või määratud tüübisertifikaat;

▼M2

e) Õhusõiduki tüübisertifikaadi puhul on näidatud, et käitussobivuse andmed vastavad kohaldatavale käitussobivuse andmete sertifitseerimise alusele, mis on kindlaks määratud vastavalt punktile 21.A.17B;

f) Erandina alapunktist e ja punkti 21.A.20 alapunktis d osutatud deklaratsioonis märgitud taotleja nõudmisel võib õhusõiduki tüübisertifikaadi välja anda enne kohaldatava käitussobivuse andmete sertifitseerimise alusele vastavuse tõendamist, tingimusel et taotleja tõendab enda vastavust kohaldatava käitussobivuse andmete sertifitseerimise alusele enne, kui käitussobivuse andmeid on tegelikult vaja kasutada.

▼M2

21.A.23 Piiratud tüübisertifikaadi väljaandmine

a) Õhusõiduki puhul, mis ei vasta punkti 21.A.21 alapunkti c sätetele, on taotlejal õigus ameti väljaantavale piiratud tüübisertifikaadile pärast seda, kui ta: 1. vastab ameti kehtestatud asjakohasele tüübisertifitseerimisalusele, tagades õhusõiduki kavandatud kasutuse piisava ohutuse, ja kohaldatavatele keskkonnakaitsenõuetele; 2. on selgesõnaliselt väljendanud, et ta on valmis täitma punkti 21.A.44 sätteid; 3. õhusõiduki piiratud tüübisertifikaadi puhul on näidatud, et käitussobivuse andmed vastavad kohaldatavale käitussobivuse andmete sertifitseerimise alusele, mis on kindlaks määratud vastavalt punktile 21.A.17B.

b) Erandina alapunkti a alapunktist 3 ja punkti 21.A20 alapunktis d osutatud deklaratsioonis märgitud taotleja nõudmisel võib õhusõiduki piiratud tüübisertifikaadi välja anda enne kohaldatava käitussobivuse andmete sertifitseerimise alusele vastavuse tõendamist, tingimusel et taotleja tõendab oma vastavust kohaldatava käitussobivuse andmete sertifitseerimise alusele enne, kui käitussobivuse andmeid on tegelikult vaja kasutada.

c) Õhusõidukisse paigaldatud mootori või propelleri või mõlema puhul peab olema: 1. käesoleva määruse kohaselt väljaantud või kindlaks määratud tüübisertifikaat või 2. tõendatud vastavus õhusõiduki ohutu lennu tagamiseks vajalikele sertifitseerimistingimustele.

▼B

21.A.31 Tüübiprojekt

a) Tüübiprojekt koosneb: 1. sellistest joonistest ja spetsifikaatidest ning nende loetelust, mis on vajalikud kohaldatavatele tüübisertifitseerimisalusele ja keskkonnakaitsenõuetele vastava toote konfiguratsiooni ja konstruktsiooniomaduste määratlemiseks; 2. materjale ja menetlusi ning tootmis- ja kokkupanekumeetodeid käsitlevast teabest, mis on vajalik toote nõuetele vastavuse tagamiseks; ▼M2 3. heakskiidetud lennukõlblikkuse piiranguid käsitlevast osast, mis sisaldab juhendeid kohaldatavate sertifitseerimistingimustega kindlaks määratud lennukõlblikkuse säilitamiseks, ning ▼B 4. muud andmed, mis on vajalikud selleks, et võimaldada võrdluse kaudu määrata hiljem valmistatud sama tüüpi toodete lennukõlblikkuse, müra, kütuse väljalaske lennul ja heitgaaside (vajaduse korral) näitajad.

b) Iga tüübiprojekt peab olema nõuetekohaselt identifitseeritud.

21.A.33 Ülevaatused ja katsed

a) Taotleja peab korraldama kõik vajalikud ülevaatused ja katsed, et tõendada vastavust kohaldatavatele tüübisertifitseerimisalusele ja keskkonnakaitsenõuetele.

b) Enne alapunktis a nõutavate katsete tegemist peab taotleja olema kindlaks määranud: 1. katsekeha puhul: i) et materjalid ja menetlused vastavad kavandatava tüübiprojekti spetsifikaatidele; ii) toote osad vastavad kavandatava tüübiprojekti joonistele; iii) tootmisprotsess, konstruktsioon ja montaaž vastavad kavandatava tüübiprojekti määratlustele ja 2. katsete ajal kasutatav katseaparatuur ja mõõteseadmed on asjakohased ja nõuetele vastavalt kalibreeritud.

c) Taotleja lubab ametil teha vajalikke ülevaatusi alapunkti b täitmise kontrollimiseks.

d) Taotleja lubab ametil vaadata üle kõik aruanded, teha ülevaatusi ja teostada või jälgida katselende või maapealseid katseid, mis on vajalikud selleks, et kontrollida taotleja poolt punkti 21.A.20 alapunkti d kohaselt esitatud nõuetele vastavuse deklaratsiooni kehtivust, ja teha kindlaks, et ükski näitaja ega omadus ei muuda toodet sertifitseerimisele kuuluva kasutusotstarbe piires avariiohtlikuks.

e) Katsete puhul, mida amet on alapunkti d kohaselt teostanud või jälginud: 1. esitab taotleja ametile alapunktile d vastavuse deklaratsiooni ja 2. ei või tootes, selle osas või seadmes teha katsega seotud muudatusi, mis võiksid mõjutada nõuetele vastavuse deklaratsiooni, ajavahemikus, mis jääb alapunktile b vastavuse tõendamise ja selle ametile kontrollimiseks esitamise vahele.

21.A.35 Katselennud

a) Tüübisertifikaadi saamiseks tehtavad katselennud tehakse kooskõlas tingimustega, mille amet on katselendude jaoks täpsustanud.

b) Taotleja teeb kõik katselennud, mida amet vajalikuks peab: 1. et teha kindlaks vastavus kohaldatavatele tüübisertifitseerimisalusele ja keskkonnakaitsenõuetele ja 2. et teha kindlaks, kas on saadud piisav kinnitus selle kohta, et käesoleva I lisa (osa 21) kohaselt sertifitseerimisele kuuluvate õhusõidukite osad ja seadmed on usaldusväärsed ja töötavad nõuetekohaselt, välja arvatud järgmiste õhusõidukite puhul: i) purilennukid ja mootorpurilennukid; ii) õhupallid ning ELA1 või ELA2 määratlusele vastavad õhulaevad; iii) kuni 2 722 kg suurima stardimassiga (MTOM) lennukid.

c) (Reserveeritud)

d) (Reserveeritud)

e) (Reserveeritud)

f) Alapunkti b alapunktiga 2 ettenähtud katselennud sisaldavad: 1. õhusõiduki puhul, milles on sellist tüüpi turbiinmootorid, mida tüübisertifitseeritud õhusõidukites ei ole varem kasutatud, vähemalt 300 tundi tööaega tüübisertifikaadile vastavate täiskomplekti mootoritega ja 2. kõikide muude õhusõidukite puhul vähemalt 150 tundi kasutust.

▼M2

21.A.41 Tüübisertifikaat

Nii tüübisertifikaat kui ka piiratud tüübisertifikaat hõlmavad tüübiprojekti, kasutuspiiranguid, tüübisertifikaadi lennukõlblikkust ja heidet käsitlevat andmelehte, kohaldatavat tüübisertifitseerimisalust ja keskkonnakaitsenõudeid, millele vastavust amet jäädvustab, ning muid kohaldatavates sertifitseerimistingimustes ja keskkonnakaitsenõuetes tootele ettenähtud tingimusi või piiranguid. Nii õhusõiduki tüübisertifikaat kui ka piiratud tüübisertifikaat sisaldavad lisaks kohaldatavale käitussobivuse andmete sertifitseerimise alusele ka käitussobivuse andmeid ja müra käsitlevat andmelehte. Mootori tüübisertifitseerimise andmeleht sisaldab andmeid heitenõuete täitmise kohta.

▼B

21.A.44 Omaniku kohustused

Iga tüübisertifikaadi või piiratud tüübisertifikaadi omanik:

▼M2

a) võtab endale punktides 21.A.3A, 21.A.3B, 21.A.4, 21.A.55, 21.A.57, 21.A.61 ja 21.A.62 sätestatud kohustused; selleks jätkab ta punkti 21.A.14 kohaste kõlblikkusnõuete täitmist ja

▼B

b) täpsustab kooskõlas alajaoga Q märgistuse.

21.A.47 Ülekandmine

Tüübisertifikaati või piiratud tüübisertifikaati võib üle kanda ainult sellisele füüsilisele või juriidilisele isikule, kes suudab täita punktist 21.A.44 tulenevaid kohustusi ja on tõendanud selleks oma suutlikkust täita punkti 21.A.14 kriteeriume.

21.A.51 Kehtivus ja selle jätkumine

a) Tüübisertifikaat või piiratud tüübisertifikaat antakse välja määramata ajaks. Selle kehtivuse tingimuseks on, et: 1. omanik vastab käesoleva I lisa (osa 21) nõuetele ja 2. sertifikaadist ei loobuta või seda ei tunnistata kehtetuks ameti kehtestatud haldusmenetluste alusel.

b) Kui tüübisertifikaadist või piiratud tüübisertifikaadist loobutakse või see kehtetuks tunnistatakse, tagastatakse tüübisertifikaat ametile.

▼M2

21.A.55 Andmete säilitamine

Tüübisertifikaadi või piiratud tüübisertifikaadi omanik hoiab asjaomast projekteerimisteavet ning jooniseid ja katseprotokolle, sealhulgas katsetatud toote ülevaatusprotokolle, ametile kättesaadavana ja säilitab neid, et anda vajalikku teavet toote jätkuva lennukõlblikkuse, käitussobivuse andmete jätkuva kehtivuse ja kohaldatavatele keskkonnakaitsenõuetele jätkuva vastavuse tagamiseks.

21.A.57 Käsiraamatud

Tüübisertifikaadi või piiratud tüübisertifikaadi omanik koostab, säilitab ja ajakohastab kõikide kohaldatavate tüübisertifitseerimisaluste, kohaldatavate käitussobivuse andmete sertifitseerimise aluste ja keskkonnakaitsenõuetega nõutavate käsiraamatute originaalid ja annab taotluse korral ametile nende koopiad.

▼B

21.A.61 Jätkuva lennukõlblikkuse tagamise juhendid

a) Tüübisertifikaadi või piiratud tüübisertifikaadi omanik koostab jätkuva lennukõlblikkuse tagamise juhenditest vähemalt ühe komplektse koopia, mis sisaldab kooskõlas kohaldatavate tüübisertifitseerimisalustega koostatud kirjeldavaid andmeid ja kasutusjuhiseid, ja esitab selle kõikidele teadaolevatele ühe või mitme õhusõiduki, mootori või propelleri omanikele toote edastamisel või asjaomase õhusõiduki esimese lennukõlblikkussertifikaadi väljaandmisel, olenevalt sellest, kumb toimub hiljem, ja teeb seejärel kõnealused juhendid taotluse korral kättesaadavaks kõikidele teistele isikutele, kes peavad mõnd juhendit täitma. Mõne kapitaalremonti või muud põhjalikku hooldust käsitlevate jätkuva lennukõlblikkuse tagamise juhendite käsiraamatu või selle osa võib teha kättesaadavaks hiljem, kui toode on kasutusele võetud, kuid see peab olema kättesaadav enne seda, kui mõni toodetest saavutab määratud kasutusea või lennutundide/-tsüklite arvu.

b) Lisaks tehakse jätkuva lennukõlblikkuse tagamise juhendite muudatused kättesaadavaks kõikidele teadaolevatele toote käitajatele ja taotluse korral kõikidele isikutele, kes peavad mõnda juhendit täitma. Ametile esitatakse kava, milles näidatakse, kuidas jätkuva lennukõlblikkuse tagamise juhendite muudatusi levitatakse.

▼M2

21.A.62 Käitussobivuse andmete kättesaadavus

Tüübisertifikaadi või piiratud tüübisertifikaadi omanik teeb kättesaadavaks järgmise:

a) õhusõiduki kõikidele teadaolevatele ELi käitajatele vähemalt ühe komplekti kõigist käitussobivuse andmetest, mis on koostatud vastavalt kohaldatavale käitussobivuse andmete sertifitseerimise alusele, enne kui koolitusorganisatsioon või ELi käitaja peab käitussobivuse andmeid kasutama, ja

b) õhusõiduki kõikidele teadaolevatele ELi käitajatele mis tahes käitussobivuse andmete muudatused ja

c) taotluse korral eespool alapunktides a ja b osutatud asjakohased andmed: 1. pädevale asutusele, kes vastutab asjaomaste käitussobivuse andmete komplekti ühe või mitme elemendi vastavuse kontrollimise eest, ja 2. kõikidele isikutele, kes peavad järgima asjaomaste käitussobivuse andmete komplekti üht või mitut elementi.

▼B

(ALAJAGU C — EI KOHALDATA)

ALAJAGU D — MUUDATUSED TÜÜBISERTIFIKAATIDES JA PIIRATUD TÜÜBISERTIFIKAATIDES

▼M2

21.A.90A Reguleerimisala

Käesoleva alajaoga kehtestatakse tüübisertifikaatides tehtavate muudatuste kinnitamise menetlus ning kõnealuste kinnituste taotlejate ja omanike õigused ja kohustused. Käesolevas alajaos määratakse kindlaks ka standardmuudatused, mille suhtes ei kohaldata käesoleva alajao kohast kinnitamismenetlust. Käesolevas alajaos tehtavad viited tüübisertifikaatidele hõlmavad tüübisertifikaate ja piiratud tüübisertifikaate.

▼B

21A.90B Standardmuudatused

▼M2

a) Standardmuudatused on tüübisertifikaadis tehtavad muudatused, 1. mis on seotud järgmiste õhusõidukitega: i) lennukid suurima stardimassiga (MTOM) kuni 5 700 kg; ii) tiivikõhusõidukid suurima stardimassiga (MTOM) kuni 3 175 kg; iii) ELA1 või ELA2 määratlusele vastavad purilennukid, mootorpurilennukid, õhupallid ja õhulaevad; 2. milles järgitakse ameti väljaantud sertifitseerimistingimustes sisalduvaid projekteerimisandmeid, mis hõlmavad standardmuudatuste tegemiseks ja kindlakstegemiseks vastuvõetavaid meetodeid, tehnikaid ja tavasid, sealhulgas asjaomaseid jätkuva lennukõlblikkuse juhendeid, ja 3. mis ei ole vastuolus tüübisertifikaadi omanike andmetega.

▼B

b) Punkte 21.A.91 kuni 21.A.109 ei kohaldata standardmuudatuste suhtes.

▼M2

21.A.91 Tüübisertifikaadi muudatuste liigitus

Tüübisertifikaadis tehtavad muudatused liigitatakse väheolulisteks ja olulisteks. Väheoluline muudatus on muudatus, millel ei ole märkimisväärset mõju toote massile, tasakaalule, konstruktsiooni tugevusele, usaldusväärsusele, kasutusomadustele, mürale, kütuse väljalaskele lennul, heitgaasidele, käitussobivuse andmetele ega muudele toote lennukõlblikkust mõjutavatele näitajatele. Ilma et see piiraks punkti 21.A.19 kohaldamist, loetakse käesolevas alajaos kõik muud muudatused olulisteks muudatusteks. Olulised muudatused kinnitatakse vastavalt punktile 21.A.95, väheolulised muudatused vastavalt punktile 21.A.97 ning kõik muudatused märgistatakse asjakohaselt.

21.A.92 Kõlblikkuskriteeriumid

a) Üksnes tüübisertifikaadi omanik võib taotleda tüübisertifikaadi olulise muudatuse kinnitamist vastavalt käesoleva alajaole; kõik teised peavad tüübisertifikaadi olulist muudatust taotlema vastavalt alajaole E.

b) Iga füüsiline või juriidiline isik võib taotleda tüübisertifikaadi väheolulise muudatuse kinnitamist vastavalt käesolevale alajaole.

21.A.93 Taotlemine

Tüübisertifikaadi muudatuse taotlus tehakse ameti kehtestatud vormis ja viisil ja see sisaldab järgmist:

a) muudatuse kirjeldus, milles määratakse kindlaks: 1. kõik tüübisertifikaadi ja heakskiidetud käsiraamatute osad, mida muudatus mõjutab, ja 2. sertifitseerimistingimused ja keskkonnakaitse nõuded, millele muudatus peab vastama kooskõlas punktiga 21.A.101;

b) andmed võimalike uute ülevaatuste kohta, mis peavad tõendama muudetud toote vastavust kohaldatavatele sertifitseerimistingimustele ja keskkonnakaitsenõuetele;

c) kui muudatus mõjutab käitussobivuse andmeid, peab taotlus sisaldama käitussobivuse andmete vajalikke muudatusi või seda tuleb pärast algset taotlemist käitussobivuse andmete vajalike muudatustega täiendada.

21.A.95 Väheolulised muudatused

Väheolulised muudatused tüübisertifikaadis liigitab ja kiidab heaks kas:

a) amet või

b) nõuetekohaselt sertifitseeritud projekteerimisorganisatsioon ametiga kokkulepitud menetluse kohaselt.

▼B

21.A.97 Olulised muudatused

a) Olulise muudatuse kinnitamise taotleja: 1. esitab ametile põhjendavad andmed ja vajalikud kirjeldavad andmed, mis tuleb tüübiprojektile lisada; 2. tõendab, et muudetud toode vastab punktis 21.A.101 täpsustatud kohaldatavatele sertifitseerimisspetsifikaatidele ja keskkonnakaitsenõuetele; 3. vastab punkti 21.A.20 alapunktidele b, c ja d ja 4. kui taotlejal on asjakohane projekteerimisorganisatsiooni sertifikaat, esitab ta punkti 21.A.20 alapunktis d sätestatud deklaratsiooni vastavalt alajao J sätetele; 5. täidab punkti 21.A.33 ja vajaduse korral punkti 21.A.35 nõudeid.

▼M2

b) Tüübisertifikaadi olulise muudatuse kinnitamisel piirdutakse nende konkreetsete tüübisertifikaadi konfiguratsioonidega, milles muudatus tehakse.

21.A.101 Kohaldatavate sertifitseerimistingimuste ja keskkonnakaitsenõuete kindlaksmääramine

a) Tüübisertifikaadis tehtava muudatuse taotleja peab tõendama, et muudetud toode vastab sertifitseerimistingimustele, mida kohaldatakse muudetud toote suhtes ja mis kehtivad muudatuse taotlemise kuupäeval, välja arvatud juhul, kui taotleja soovib või alapunktide e ja f alusel nõutakse, et sertifitseerimistingimused vastaksid hiljem jõustuvatele muudatustele, ning punktis 21.A.18 sätestatud kohaldatavatele keskkonnakaitsenõuetele.

b) Erandina alapunktist a võib taotleja tõendada, et muudetud toode vastab alapunktis a osutatud sertifitseerimistingimuste ja muude ameti arvates otseselt asjaga seotud sertifitseerimistingimuste varasemale muudatusele. Siiski ei või varem muudetud sertifitseerimistingimusi eelistada tüübisertifikaadis osutatud sertifitseerimistingimustele. Taotleja võib tõendada vastavust sertifitseerimistingimuste varasemale muudatusele järgmistel juhtudel. 1. Muudatuse puhul, mida amet ei pea oluliseks. Konkreetse muudatuse olulisuse kindlaksmääramisel võtab amet arvesse kõiki eelnevaid asjaomaseid konstruktsioonimuudatusi ja kõiki toote tüübisertifikaadis sisalduvate kohaldatavate sertifitseerimistingimustega seotud muudatusi Muudatused, mis vastavad ühele järgmistest kriteeriumidest, loetakse automaatselt oluliseks: i) üldist konfiguratsiooni või konstruktsioonipõhimõtteid ei ole säilitatud; ii) muudetava toote sertifitseerimiseks kasutatud eeldused enam ei kehti. 2. Piirkonna, süsteemi, osa või seadme puhul, mida muudatus ameti arvates ei mõjuta. 3. Piirkonna, süsteemi, osa või seadme puhul, mida muudatus mõjutab ja mille puhul amet leiab, et vastavus alapunktis a kirjeldatud sertifitseerimistingimustele ei mõjutaks olulisel määral muudetud toote ohutustaset või ei oleks praktiline.

c) Kuni 2 722 -kilogrammise suurima massiga õhusõidukis (v.a tiivikõhusõiduk) või kuni 1 361 -kilogrammise suurima massiga mitteturbiinmootoriga tiivikõhusõidukis tehtava muudatuse taotleja võib näidata, et muudetav toode vastab tüübisertifikaadis viitena sisalduvatele tüübisertifitseerimise alustele. Kui amet siiski leiab, et muudatus on mõnes valdkonnas oluline, võib ta nõuda vastavust taotluse kuupäeval kehtivale tüübisertifikaadis viitena sisalduvate tüübisertifitseerimise aluste muudatusele ja ameti arvates otseselt asjaga seotud sertifitseerimistingimusele, välja arvatud juhul, kui ta leiab, et vastavus kõnealusele muudatusele või sertifitseerimistingimusele ei mõjutaks olulisel määral muudetud toote ohutustaset või ei oleks praktiline.

d) Kui amet leiab, et muudatuse taotlemise kuupäeval kehtivates sertifitseerimistingimustes ei sätestata kavandatava muudatuse jaoks piisavaid standardeid, peab taotleja täitma ka eritingimused ja selliste eritingimuste muudatused, mis on ette nähtud punkti 21.A.16B sätetega, et tagada ohutustase, mis vastaks muudatuse taotlemise kuupäeval kehtivate sertifitseerimistingimusega kehtestatud tasemele.

e) Suure lennuki ja suure tiivikõhusõiduki tüübisertifikaadi muutmise taotlus kehtib viis aastat ja muude tüübisertifikaatide muutmise taotlus kolm aastat. Kui muudatus ei ole kinnitatud või on selge, et seda käesolevas punktis sätestatud tähtajaks ei kinnitata, võib taotleja teha järgmist: 1. esitada uue tüübisertifikaadi muutmise taotluse ja täita kõiki alapunkti a sätteid, mida kohaldatakse esmase muutmistaotluse suhtes, või 2. taotleda esmase taotluse pikendamist ja täita alapunkti a sätteid, mis kehtivad taotlemise kuupäeval, mille on valinud taotleja ja mis ei tohi olla varasem kui kuupäev, mis eelneb muudatuse kinnitamise kuupäevale käesolevas punktis sätestatud esmase muutmistaotluse esitamise tähtajaks.

f) Kui taotleja soovib järgida sellist muudetud sertifitseerimistingimustes sätestatud sertifitseerimistingimust, mis jõustub pärast tüübi muutmise taotluse esitamist, peab ta järgima ka kõiki muid sertifitseerimistingimusi, mis on ameti arvates kõnealuse muudatusega otseselt seotud.

g) Kui õhusõiduki tüübisertifikaadi muutmise taotlus sisaldab või seda täiendatakse pärast esmast taotlemist käitussobivuse andmete muudatustega, siis määratakse käitussobivuse andmete sertifitseerimise alus kindlaks vastavalt käesoleva punkti alapunktidele a, b, c, d ja f.

21.A.103 Tüübikinnituse väljaandmine

a) Taotlejal on õigus saada ametilt tüübisertifikaadis tehtavale muudatusele kinnitus pärast seda, kui ta on: 1. esitanud punkti 21.A.20 alapunktis d osutatud deklaratsiooni ja 2. tõendanud, et: i) muudetud toode vastab punktis 21.A.101 täpsustatud kohaldatavatele sertifitseerimistingimustele ja keskkonnakaitsenõuetele; ii) mis tahes täitmata jäänud lennukõlblikkussätted on kompenseeritud teguritega, mis tagavad samaväärse ohutustaseme, ja iii) ükski näitaja ega omadus ei muuda toodet sertifitseerimisele kuuluva kasutusotstarbe piires avariiohtlikuks. 3. Käitussobivuse andmeid mõjutava muudatuse korral on tõendanud, et käitussobivuse andmete vajalikud muudatused vastavad punkti 21.A.101 alapunkti g kohaselt kindlaks määratud kohaldatavale käitussobivuse andmete sertifitseerimise alusele; 4. erandina alapunktist 3 ja punkti 21.A.20 alapunktis d osutatud deklaratsioonis märgitud taotleja nõudmisel võib õhusõiduki tüübisertifikaadi olulise muudatuse kinnitada enne kohaldatava käitussobivuse andmete sertifitseerimise alusele vastavuse tõendamist, tingimusel et taotleja tõendab vastavust kohaldatava käitussobivuse andmete sertifitseerimise alusele enne, kui käitussobivuse andmeid on tegelikult vaja kasutada.

b) Tüübisertifikaadi väheoluline muudatus kiidetakse vastavalt punktile 21.A.95 heaks üksnes juhul, kui on näidatud, et muudetud toode vastab punktis 21.A.101 täpsustatud kohaldatavatele sertifitseerimistingimustele.

21.A.105 Andmete säilitamine

Taotleja hoiab iga muudatuse puhul asjakohast projekteerimisteavet ning jooniseid ja katseprotokolle, sealhulgas katsetatud muudetud toote kontrolliprotokolle, ametile kättesaadavana ja säilitab neid, et anda vajalikku teavet muudetud toote jätkuva lennukõlblikkuse, käitussobivuse andmete jätkuva kehtivuse ja kohaldatavatele keskkonnakaitsenõuetele jätkuva vastavuse tagamiseks.

▼B

21.A.107 Jätkuva lennukõlblikkuse tagamise juhendid

▼M2

a) Tüübisertifikaadis tehtava väheolulise muudatuse kinnituse omanik koostab selle toote, milles väheoluline muudatus tehakse, jätkuva lennukõlblikkuse tagamise juhendite võimalikest asjakohastest variantidest vähemalt ühe koopia kooskõlas kohaldatava tüübisertifitseerimise alusega ja esitab selle kõikidele teadaolevatele ühe või mitme väheolulist muudatust sisaldava õhusõiduki, mootori või propelleri omanikele toote üleandmisel või asjaomase õhusõiduki esmase lennukõlblikkussertifikaadi väljaandmisel, olenevalt sellest, kumb toimub hiljem, ja teeb seejärel kõnealused juhendite variandid taotluse korral kättesaadavaks kõikidele teistele isikutele, kes peavad täitma juhendite mis tahes tingimust.

▼B

b) Lisaks tehakse jätkuva lennukõlblikkuse tagamise juhendite variantide muudatused kättesaadavaks kõikidele teadaolevatele väheolulist muudatust sisaldava toote käitajatele ja taotluse korral kõikidele isikutele, kes peavad mõnda juhendit täitma.

▼M2

21.A.108 Käitussobivuse andmete kättesaadavus

Käitussobivuse andmeid mõjutava muudatuse korral teeb väheolulise muudatuse kinnituse omanik kättesaadavaks:

a) muudetud õhusõiduki kõikidele teadaolevatele ELi käitajatele vähemalt ühe komplekti kõigist käitussobivuse andmete muudatustest, mis on koostatud vastavalt kohaldatavale käitussobivuse andmete sertifitseerimise alusele, enne kui koolitusorganisatsioon või ELi käitaja peab käitussobivuse andmeid kasutama, ja

b) muudetud õhusõiduki kõikidele teadaolevatele ELi käitajatele kõik asjaomaste käitussobivuse andmete täiendavad muudatused ja

c) taotluse korral eespool alapunktides a ja b osutatud muudatusi käsitlevad asjakohased andmed järgmistele isikutele: 1. pädevale asutusele, kes vastutab asjaomaste käitussobivuse andmete ühe või mitme elemendi nõuetele vastavuse kontrollimise eest, ja 2. kõikidele isikutele, kes peavad järgima asjaomaste käitussobivuse andmete komplekti üht või mitut elementi.

▼M2

21.A.109 Kohustused ja EPA-märgistus

Tüübisertifikaadi väheolulise muudatuse kinnituse omanik:

a) võtab endale punktides 21.A.4, 21.A.105, 21.A.107 ja 21.A.108 ettenähtud kohustused ja

b) täpsustab kooskõlas punkti 21.A.804 alapunktiga a märgistuse, sealhulgas tähed EPA (European Part Approval).

▼B

ALAJAGU E — TÄIENDAVAD TÜÜBISERTIFIKAADID

▼M2

21.A.111 Reguleerimisala

Käesoleva alajaoga kehtestatakse tüübisertifikaadis täiendava tüübisertifitseerimismenetluse alusel tehtavate oluliste muudatuste kinnitamise menetlus ning tüübisertifikaadi taotlejate ja omanike õigused ja kohustused.

▼B

21.A.112A Kõlblikkuskriteeriumid

Käesolevas alajaos sätestatud tingimustel võib täiendavat tüübisertifikaati taotleda iga füüsiline või juriidiline isik (organisatsioon), kes on tõendanud või tõendab oma pädevust kooskõlas punktiga 21.A.112B.

21.A.112B Pädevuse tõendamine

a) Iga täiendavat tüübisertifikaati taotlev organisatsioon tõendab oma pädevust projekteerimisorganisatsiooni sertifikaadiga, mille amet on andnud kooskõlas alajaoga J.

b) Erandina alapunktist a võib taotleja oma pädevuse tõendamiseks jõuda ametiga kokkuleppele selliste menetluste kasutamise suhtes, millega kehtestatakse käesoleva alajao täitmiseks vajalikud konkreetsed konstrueerimispõhimõtted, vahendid ja meetmed.

c) Erandina alapunktidest a ja b võib taotleja oma pädevuse tõendamiseks taotleda ameti heakskiitu sertifitseerimisprogrammile, milles on üksikasjalikult kirjeldatud vahendeid, millega tõendatakse punkti 21.A.14 alapunktis c kindlaksmääratud õhusõiduki või sellesse paigaldatud mootori ja propelleri vastavust täiendavale tüübisertifikaadile.

21.A.113 Täiendava tüübisertifikaadi taotlemine

a) Täiendava tüübisertifikaadi taotlus esitatakse ameti kehtestatud vormis ja viisil.

▼M2

b) Täiendava tüübisertifikaadi taotlus sisaldab punktiga 21.A.93 nõutavaid kirjeldusi, andmeid ja käitussobivuse andmete muudatusi. Lisaks sellele sisaldab taotlus tõendeid selle kohta, et teave, millel andmed põhinevad, on piisav kas taotleja omavahendite või tüübisertifikaadi omanikuga sõlmitud kokkuleppe alusel.

▼B

21.A.114 Nõuetele vastavuse tõendamine

Täiendava tüübisertifikaadi taotleja peab vastama punkti 21.A.97 nõuetele.

21.A.115 Täiendava tüübisertifikaadi väljaandmine

Taotlejal on õigus ameti väljaantavale täiendavale tüübisertifikaadile pärast seda, kui ta on:

a) esitanud punkti 21.A.20 alapunktis d nimetatud deklaratsiooni ja

b) tõendanud, et: 1. muudetud toode vastab punktis 21.A.101 täpsustatud kohaldatavatele sertifitseerimistingimustele ja keskkonnakaitsenõuetele; 2. võimalikud täitmata jäänud lennukõlblikkussätted on kompenseeritud teguritega, mis tagavad samaväärse ohutustaseme, ja 3. ükski näitaja ega omadus ei muuda toodet sertifitseerimisele kuuluva kasutusotstarbe piires avariiohtlikuks.

c) tõendanud oma pädevust kooskõlas punktiga 21.A.112B;

d) kui taotleja on punkti 21.A.113 alapunkti b alusel sõlminud tüübisertifikaadi omanikuga kokkuleppe: 1. tüübisertifikaadi omanik on teatanud, et tal ei ole tehnilisi vastuväiteid punkti 21.A.93 kohaselt esitatud teabele, ja 2. tüübisertifikaadi omanik on nõustunud tegema koostööd täiendava tüübisertifikaadi omanikuga, et tagada kõikide kohustuste täitmine muudetud toote lennukõlblikkuse säilitamiseks, täites punktide 21.A.44 ja 21.A.118A nõudeid.

21.A.116 Ülekandmine

Täiendavat tüübisertifikaati võib üle kanda ainult sellisele füüsilisele või juriidilisele isikule, kes suudab täita punktist 21.A.118A tulenevaid kohustusi ja kes on tõendanud oma suutlikkust täita punkti 21.A.112B kriteeriume, välja arvatud ELA1 õhusõidukite puhul, kui füüsiline või juriidiline isik on jõudnud ametiga kokkuleppele selliste menetluste kasutamise suhtes, millega kehtestatakse nendest kohustustest tulenevad toimingud.

21.A.117 Muudatused selles toote osas, mida täiendav tüübisertifikaat käsitleb

a) Väheolulised muudatused selles toote osas, mida täiendav tüübisertifikaat käsitleb, liigitatakse ja kiidetakse heaks kooskõlas alajaoga D.

b) Kõik olulised muudatused selles toote osas, mida täiendav tüübisertifikaat käsitleb, kinnitatakse eraldi täiendava tüübisertifikaadina kooskõlas käesoleva alajaoga.

c) Erandina alapunktist b võib olulised muudatused selles toote osas, mida täiendava tüübisertifikaadi omaniku enda esitatud täiendav tüübisertifikaat käsitleb, kinnitada olemasoleva täiendava tüübisertifikaadi muudatusena.

21.A.118A Kohustused ja EPA-märgistus

Iga täiendava tüübisertifikaadi omanik:

▼M2

a) võtab endale järgmised kohustused: 1. punktides 21.A.3A, 21.A.3B, 21.A.4, 21.A.105, 21.A.119, 21.A.120A ja 21.A.120B sätestatud kohustused; 2. kohustused, mis tulenevad koostööst tüübisertifikaadi omanikuga vastavalt punkti 21.A.115 alapunkti d alapunktile 2; ja jätkab selleks punkti 21.A.112B kohaste kriteeriumide täitmist;

▼B

b) täpsustab kooskõlas punkti 21.A.804 alapunktiga a märgistuse, sealhulgas tähed EPA.

21.A.118B Kehtivus ja selle jätkumine

a) Täiendav tüübisertifikaat antakse välja määramata ajaks. Selle kehtivuse tingimuseks on, et: 1. omanik vastab käesoleva I lisa (osa 21) nõuetele ja 2. sertifikaadist ei loobuta või seda ei tunnistata kehtetuks ameti kehtestatud haldusmenetluste alusel.

b) Kui täiendavast tüübisertifikaadist loobutakse või see kehtetuks tunnistatakse, tagastatakse tüübisertifikaat ametile.

▼M2

21.A.119 Käsiraamatud

Täiendava tüübisertifikaadi omanik koostab, säilitab ja ajakohastab kõikide selliste käsiraamatute variantide originaale, mida nõutakse kohaldatavate tüübisertifitseerimise aluste, kohaldatavate käitussobivuse andmete sertifitseerimise aluste ja keskkonnakaitsenõuetega ja mis on vajalikud täiendava tüübisertifikaadi kohaselt tehtud muudatuste hõlmamiseks, ja annab taotluse korral ametile nende koopiad.

21.A.120A Jätkuva lennukõlblikkuse tagamise juhendid

▼B

a) Õhusõiduki, mootori või propelleri täiendava tüübisertifikaadi omanik esitab jätkuva lennukõlblikkuse tagamise juhendite asjakohastest variantidest vähemalt ühe koopia kooskõlas kohaldatavate tüübisertifitseerimisalustega kõikidele teadaolevatele ühe või mitme täiendava tüübisertifikaadi tunnuseid sisaldava õhusõiduki, mootori või propelleri omanikele toote edastamisel või asjaomase õhusõiduki esimese lennukõlblikkussertifikaadi väljaandmisel, olenevalt sellest, kumb toimub hiljem, ja teeb seejärel kõnealused juhendite variandid taotluse korral kättesaadavaks kõikidele teistele isikutele, kes peavad mõnd juhendite tingimust täitma. Mõne kapitaalremonti või muud põhjalikku hooldust käsitlevate jätkuva lennukõlblikkuse tagamise juhendite variantide käsiraamatu või selle osa võib teha kättesaadavaks hiljem, kui toode on kasutusele võetud, kuid see peab olema kättesaadav enne seda, kui mõni toodetest saavutab määratud kasutusea või lennutundide/-tsüklite arvu.

b) Lisaks tehakse jätkuva lennukõlblikkuse tagamise juhendite variantide muudatused kättesaadavaks kõikidele teadaolevatele täiendavat tüübisertifikaati sisaldava toote käitajatele ja taotluse korral kõikidele isikutele, kes peavad mõnd juhendit täitma. Ametile esitatakse kava, milles näidatakse, kuidas jätkuva lennukõlblikkuse tagamise juhendite variantide muudatusi levitatakse.

▼M2

21.A.120B Käitussobivuse andmete kättesaadavus

Käitussobivuse andmeid mõjutava muudatuse korral teeb täiendava tüübisertifikaadi omanik kättesaadavaks:

a) muudetud õhusõiduki kõikidele teadaolevatele ELi käitajatele vähemalt ühe komplekti kõigist käitussobivuse andmete muudatustest, mis on koostatud vastavalt kohaldatavale käitussobivuse andmete sertifitseerimise alusele, enne kui koolitusorganisatsioon või ELi käitaja peab käitussobivuse andmeid kasutama, ja

b) muudetud õhusõiduki kõikidele teadaolevatele ELi käitajatele kõik asjaomaste käitussobivuse andmete täiendavad muudatused ja

c) taotluse korral eespool alapunktides a ja b osutatud muudatusi käsitlevad asjakohased andmed: 1. pädevale asutusele, kes vastutab asjaomaste käitussobivuse andmete ühe või mitme elemendi nõuetele vastavuse kontrollimise eest, ja 2. kõikidele isikutele, kes peavad järgima asjaomaste käitussobivuse andmete komplekti üht või mitut elementi.

▼B

ALAJAGU F — TOOTMINE TOOTJAORGANISATSIOONI SERTIFIKAADI PUUDUMISE KORRAL

21.A.121 Reguleerimisala

a) Käesoleva alajaoga kehtestatakse sellise toote, osa või seadme suhtes kohaldatavatele projekteerimisandmetele vastavuse tõendamise menetlus, mida kavatsetakse toota ilma alajaole G vastava tootjaorganisatsiooni sertifikaadita.

b) Käesoleva alajaoga kehtestatakse käesoleva alajao kohaselt toodetava toote, osa või seadme tootja kohustusi reguleerivad eeskirjad.

21.A.122 Kõlblikkuskriteeriumid

Iga füüsiline või juriidiline isik võib taotleda üksiktoodete, -osade või -seadmete vastavuse tõendamist käesoleva alajao kohaselt, kui:

a) tal on kõnealuse toote, osa või seadme projekti kinnitus või kui ta taotleb seda, või

b) ta on taganud piisava kooskõla toote ja projekti vahel sellise kinnitatud projekti taotleja või omanikuga sõlmitud asjakohase kokkuleppe alusel.

21.A.124 Taotlemine

a) Käesolevale alajaole vastava üksiktoodete, -osade ja -seadmete nõuetele vastavuse tõendamise kokkuleppe taotlus tehakse pädeva asutuse kehtestatud vormis ja viisil.

b) Taotlus peab sisaldama järgmisi andmeid: 1. tõendusmaterjal, mille abil näidatakse vajaduse korral, et: i) alajaole G vastava tootjaorganisatsiooni sertifikaadi väljaandmine ei oleks asjakohane või ii) kuni alajaole G vastav tootjaorganisatsiooni sertifikaat antakse, on vajalik käesolevale alajaole vastava toote, osa või seadme sertifitseerimine või heakskiitmine; 2. punkti 21.A.125A alapunktiga b nõutava teabe kokkuvõte.

21.A.125A Heakskiidukirja väljaandmine

Taotlejal on õigus saada pädevalt asutuselt heakskiidukiri, millega kõnealune asutus nõustub käesolevale alajaole vastava üksiktoodete, -osade ja seadmete nõuetele vastavuse tõendamisega, pärast seda, kui ta on:

a) kehtestanud tootmisjärelevalvesüsteemi, millega tagatakse, et iga toode, osa või seade vastab kohaldatavatele projekteerimisandmetele ja on kõlblik ohutuks kasutamiseks;

b) esitanud käsiraamatu, mis sisaldab: 1. alapunktiga a nõutava tootmisjärelevalvesüsteemi kirjeldust; 2. tootmisjärelevalvesüsteemi rakendamise vahendite kirjeldust; 3. punktidega 21.A.127 ja 21.A.128 nõutavate katsete kirjeldust ning punkti 21.A.130 alapunkti a kohaselt volitatud isikute nimesid;

c) tõendanud, et ta suudab anda abi kooskõlas punktiga 21.A.3 ja punkti 21.A.129 alapunktiga d.

21.A.125B Puudused

a) Kui leitakse objektiivsed tõendid, mis näitavad, et heakskiidukirja omanik ei täida käesolevas I lisas (osa 21) sätestatud kohaldatavaid nõudeid, liigitatakse puudused järgmiselt: 1. esimese astme puudus on igasugune käesoleva I lisa (osa 21) nõuete eiramine, mis võib kaasa tuua kohaldatavate projekteerimisandmete kontrollimatu eiramise ja mõjutada õhusõiduki ohutust; 2. teise astme puudus on igasugune käesoleva I lisa (osa 21) nõuete eiramine, mida ei liigitata esimese astme puuduste hulka.

b) Kolmanda astme puudus on igasugune asjaolu, mille puhul on objektiivse tõendusmaterjali abil tuvastatud, et see sisaldab potentsiaalseid probleeme, mis võivad kaasa tuua nõuete eiramise vastavalt alapunktile a.

c) Pärast punktile 21.B.125 vastavaid puudusi käsitleva teate saamist: 1. esimese astme puuduse puhul peab heakskiidukirja omanik tõendama maksimaalselt 21 tööpäeva jooksul pärast puuduse kirjalikku kinnitamist, et on võtnud pädevat asutust rahuldavaid parandusmeetmeid; 2. teise astme puuduse puhul määrab pädev asutus parandusmeetmete võtmiseks tähtaja, mis vastab puuduse laadile, kuid mis ei või esialgu olla pikem kui kolm kuud. Teatavatel asjaoludel ja sõltuvalt puuduse laadist võib pädev asutus temaga kokkulepitud rahuldava parandusmeetmete kava esitamisel kõnealust kolmekuulist tähtaega pikendada; 3. kolmanda astme puudus ei nõua heakskiidukirja omanikult viivitamatut meetmete võtmist.

d) Esimese või teise astme puuduste puhul võib heakskiidukirja vastavalt punktile 21.B.145 osaliselt või täielikult piirata, selle peatada ja kehtetuks tunnistada. Heakskiidukirja omanik esitab õigeaegselt deklaratsiooni heakskiidukirja piiramise, peatamise või selle kehtetuks tunnistamise teatise saamise kohta.

21.A.125C Kehtivus ja selle jätkumine

a) Heakskiidukiri antakse piiratud ajaks, maksimaalselt aastaks. See kaotab kehtivuse, kui: 1. heakskiidukirja omanik ei suuda tõendada vastavust käesolevas alajaos sätestatud kohaldatavatele nõuetele või 2. tõendid näitavad, et tootja ei suuda rahuldavalt kontrollida toodete, osade või seadmete tootmist vastavalt kokkuleppele, või 3. tootja ei vasta enam punkti 21.A.122 nõuetele või 4. heakskiidukirjast on loobutud, see on punkti 21.B.145 alusel kehtetuks tunnistatud või selle kehtivusaeg on lõppenud.

b) Kui heakskiidukirjast loobutakse, see kehtetuks tunnistatakse või selle kehtivusaeg lõpeb, tagastatakse heakskiidukiri pädevale asutusele.

21.A.126 Tootmisjärelevalvesüsteem

a) Punkti 21.A.125A alapunktiga a nõutava tootmisjärelevalvesüsteemi abil määratakse, et: 1. valmistootes kasutatud vastuvõetud materjalid ja ostetud või allhankelepingu kaudu saadud osad on täpsustatud kohaldatavates projekteerimisandmetes; 2. vastuvõetud materjalid ja ostetud või allhankelepingu kaudu saadud osad on nõuetekohaselt märgistatud; 3. valmistoote kvaliteeti ja ohutust mõjutavaid menetlusi, tootmisviise ja monteerimismeetodeid rakendatakse kooskõlas pädeva asutuse heakskiidetud spetsifikaatidega; 4. konstruktsioonimuudatused, sealhulgas materjalide asendamine, on kinnitatud vastavalt alajaole D või E ja enne valmistootes kasutamist kontrollitud.

b) Punkti 21.A.125A alapunktis a nõutava tootmisjärelevalvesüsteemi abil saab samuti tagada, et: 1. tootmises kasutatavate osade vastavust kohaldatavatele projekteerimisandmetele kontrollitakse sellistes tootmisetappides, milles on võimalik seda täpselt hinnata; 2. kahjustuvaid ja riknevaid materjale säilitatakse sobivates tingimustes ja nõuetekohaselt kaitstult; 3. ajakohased projekteerimisjoonised on tootmise ja kontrollimisega seotud personalile kergesti kättesaadavad ja neid võib vajaduse korral kasutada; 4. tagasi lükatud materjalid ja osad eraldatakse ja märgistatakse nii, et neid ei saaks valmistootele lisada; 5. projekteerimisandmetele või spetsifikaatidele mittevastamise tõttu kõrvale jäetud materjalid ja osad, mille paigaldamine valmistootesse on kaalumisel, peavad läbima kinnitatud tehnilise ja tootmiskontrolli menetluse. Selle menetluse alusel kasutusele võetavad materjalid ja osad tuleb nõuetekohaselt märgistada ja kui neid on vaja muuta või parandada, tuleb neid uuesti kontrollida. Selle menetlusega tagasi lükatud materjalid ja osad märgistatakse ja hävitatakse selle tagamiseks, et neid valmistootele ei lisata; 6. tootja säilitab tootmisjärelevalvesüsteemi alusel koostatud dokumentatsiooni, kannab sinna võimaluse korral andmed valminud toote või osa kohta ja säilitab seda, et anda vajalikku teavet toote jätkuva lennukõlblikkuse tagamiseks.

21.A.127 Katsed: õhusõidukid

a) Iga vastavalt käesolevale alajaole toodetud õhusõiduki tootja kehtestab heakskiidetud toodangu maapealsete ja katselendude menetluse ja kontrollivormi ning katsetab kooskõlas nende vormidega iga toodetud õhusõidukit, et teha kindlaks punkti 21.A.125A alapunkti a nõuetele vastavuse asjaomased aspektid.

b) Toodangu katsetamise iga menetlus peab sisaldama vähemalt järgmist: 1. käitamisomaduste kontroll; 2. lennutehniliste võimaluste kontroll (tavapäraseid õhusõiduki mõõteriistu kasutades); 3. lennutehnika ja -süsteemide nõuetekohase toimimise kontroll; 4. kontrollimine, et kõik seadmed on nõuetekohaselt märgistatud ja et pärast katselende on kõik sildid ja lennukäsiraamatud paigaldatud; 5. õhusõiduki kasutusomaduste kontroll maapinnal; 6. muude katsetatavale õhusõidukile iseloomulike asjaolude kontroll.

21.A.128 Katsed: mootorid ja propellerid

Iga vastavalt käesolevale alajaole toodetud mootorite või propellerite tootja teeb igale mootorile või muudetava sammuga propellerile tüübisertifikaadi omaniku dokumentides täpsustatud vastuvõetava funktsionaalse katse määramaks, kas see töötab nõuetekohaselt töövahemikus, mille jaoks see tüübisertifitseeriti, et teha kindlaks punkti 21.A.125A alapunkti a nõuetele vastavuse asjaomased aspektid.

21.A.129 Tootja kohustused

Iga vastavalt käesolevale alajaole toodetud toote, osa või seadme tootja:

a) teeb iga toote, osa või seadme pädevale asutusele ülevaatuseks kättesaadavaks;

b) säilitab tootmispaigas vajalikke tehnilisi andmeid ja jooniseid, et teha kindlaks toote vastavus kohaldatavatele projekteerimisandmetele;

c) haldab tootmisjärelevalvesüsteemi, millega tagatakse, et iga toode vastab kohaldatavatele projekteerimisandmetele ja on kõlblik ohutuks kasutamiseks;

d) annab tüübisertifikaadi, piiratud tüübisertifikaadi või kinnitatud projekti omanikule abi toodetud toodete, osade või seadmetega seotud jätkuva lennukõlblikkuse meetmete võtmisel;

e) kehtestab ohutuse huvides sisemise kõrvalekalletest teatamise süsteemi ja haldab seda, et võimaldada kõrvalekaldeid käsitlevate aruannete kogumist ja hindamist negatiivsete suundumuste kindlakstegemiseks või vigade kõrvaldamiseks ning koguda teatamisele kuuluvaid vahejuhtumeid. Süsteem sisaldab kõrvalekalletega seotud asjaomase teabe hindamist ja seonduva teabe levitamist;

f) 1. annab aru tüübisertifikaadi, piiratud tüübisertifikaadi või kinnitatud projekti omanikule iga kord, kui tootja on tooted, osad või seadmed käibele lasknud ja hiljem tuvastanud, et neil esineb kõrvalekaldeid kohaldatavatest projekteerimisandmetest, ja teeb tüübisertifikaadi, piiratud tüübisertifikaadi või kinnitatud projekti omanikuga koostööd, et teha kindlaks kõrvalekalded, mis võivad kaasa tuua ohuolukorra; 2. teatab ametile ja liikmesriigi pädevale asutusele punkti 1 kohaselt tuvastatud kõrvalekalletest, mis võivad kaasa tuua ohuolukorra. Sellised aruanded tehakse vormis ja viisil, mille amet on vastavalt punkti 21.A.3 alapunkti b alapunktile 2 kehtestanud või mille liikmesriigi pädev asutus on heaks kiitnud; 3. kui tootja tegutseb mõne teise tootjaorganisatsiooni tarnijana, annab ta ka sellele organisatsioonile iga kord aru, kui ta on tooted, osad või seadmed sellele organisatsioonile tarninud ja hiljem tuvastanud, et neil võib esineda kõrvalekaldeid kohaldatavatest projekteerimisandmetest.

21.A.130 Nõuetele vastavuse deklaratsioon

a) Vastavalt käesolevale alajaole toodetud toote, osa või seadme iga tootja peab esitama nõuetele vastavuse deklaratsiooni, mis tervikõhusõiduki puhul on EASA vorm 52 (vt VIII liide) ja muude toodete, osade või seadmete puhul EASA vorm 1 (vt I liide). Sellele deklaratsioonile kirjutab alla volitatud isik, kellel on tootjaorganisatsioonis vastutav ametikoht.

▼M1

b) Nõuetele vastavuse deklaratsioon sisaldab: 1. iga toote, osa või seadme puhul kinnitust, et toode või seade vastab heakskiidetud projekteerimisandmetele ja on kõlblik ohutuks kasutamiseks, ning 2. iga õhusõiduki puhul kinnitust, et õhusõidukit on katsetatud nii maapinnal kui ka õhus kooskõlas punkti 21.A.127 alapunktiga a, ning 3. iga mootori või muudetava sammuga propelleri puhul kinnitust, et tootja on teinud kooskõlas punktiga 21.A.128 mootorile või propellerile lõpliku funktsionaalse katse, ning 4. mootori puhul lisaks kinnitust, et tervikmootor vastab mootori tootmise kuupäeval kehtivatele heitenõuetele.

▼B

c) Iga sellise toote, osa või seadme tootja esitab 1. toote, osa või seadme omandiõiguse esialgsel ülekandmisel või 2. õhusõiduki esimese lennukõlblikkussertifikaadi taotlemisel või 3. mootori, propelleri, osa või seadme lennukõlblikkust tõendava käitamisdokumendi esmakordse väljaandmise taotluse esitamisel pädevale asutusele kinnitamiseks ajakohase nõuetele vastavuse deklaratsiooni.

d) Pädev asutus kinnitab kaasallkirjaga nõuetele vastavuse deklaratsiooni, kui ta leiab pärast ülevaatust, et toode, osa või seade vastab kohaldatavatele projekteerimisandmetele ja on kõlblik ohutuks kasutamiseks.

ALAJAGU G — TOOTJAORGANISATSIOONI SERTIFIKAAT

21.A.131 Reguleerimisala

Käesoleva alajaoga kehtestatakse:

a) menetlus tootjaorganisatsiooni sertifikaadi andmiseks tootjaorganisatsioonile, kes tõendab toodete, osade ja seadmete vastavust kohaldatavatele projekteerimisandmetele;

b) sellise sertifikaadi taotlejate ja omanike õigusi ja kohustusi reguleerivad eeskirjad.

21.A.133 Kõlblikkuskriteeriumid

Käesolevale alajaole vastavat heakskiitu võib taotleda iga füüsiline või juriidiline isik (organisatsioon). Taotleja peab:

a) põhjendama, et kõnealuse töövaldkonna puhul on käesolevale alajaole vastav heakskiit konkreetsele projektile vastavuse tõendamiseks asjakohane, ja

b) omama või taotlema selle konkreetse projekti kinnitust või

c) olema taganud piisava kooskõla toote ja projekti vahel sellise konkreetse kinnitatud projekti taotleja või omanikuga sõlmitud asjakohase kokkuleppe alusel.

21.A.134 Taotlemine

Tootjaorganisatsiooni sertifikaadi taotlus esitatakse pädevale asutusele kõnealuse asutuse kehtestatud vormis ja viisil ning see peab sisaldama punktiga 21.A.143 nõutava teabe kokkuvõtet ja punkti 21.A.151 kohaselt antava sertifikaadi tingimusi.

21.A.135 Tootjaorganisatsiooni sertifikaadi väljaandmine

Organisatsioonil on õigus pädeva asutuse antavale tootjaorganisatsiooni sertifikaadile, kui ta on tõendanud vastavust käesolevas alajaos sätestatud kohaldatavatele nõuetele.

21.A.139 Kvaliteedisüsteem

a) Tootjaorganisatsioon tõendab, et ta on kehtestanud kvaliteedisüsteemi ja suudab seda hallata. Kvaliteedisüsteem dokumenteeritakse. Kvaliteedisüsteem peab võimaldama organisatsioonil tagada, et iga organisatsiooni või selle partnerite toodetud või teiste isikute tarnitud või allhanke korras saadud toode, osa või seade vastab kohaldatavatele projekteerimisandmetele ja on kõlblik ohutuks kasutamiseks, ning sellest tulenevalt saab organisatsioon kasutada punktis 21.A.163 sätestatud õigusi.

b) Kvaliteedisüsteem koosneb järgmistest osadest: 1. sertifikaadi kehtivuse piires kohaldatavad kontrollimenetlused: i) dokumentide väljaandmine, heakskiitmine või muutmine; ii) auditid ja kontrollid müüjate ja alltöövõtjate hindamiseks; iii) selle kontrollimine, et vastuvõetavad tooted, osad, materjalid ja seadmed, sealhulgas toodete ostjate tarnitud uued või kasutatud artiklid, vastavad kohaldatavatele projekteerimisandmetele; iv) identifitseerimine ja jälgitavus; v) tootmisprotsessid; vi) ülevaatus ja katsetamine, sealhulgas tootmisega seotud katselennud; vii) töövahendite, rakiste ja katseaparatuuri kalibreerimine; viii) selliste osade kontrollimine, mis ei vasta nõuetele; ix) lennukõlblikkuse kooskõlastamine kinnitatud projekti taotleja või omanikuga; x) andmete kogumine ja säilitamine; xi) personali pädevus ja kvalifikatsioon; xii) lennukõlblikkust tõendavate käitamisdokumentide väljaandmine; xiii) käitlemine, ladustamine ja pakendamine; xiv) kvaliteedialased siseauditid ja nendest tulenevad parandusmeetmed; xv) sertifikaadi tingimuste kohaselt tehtud töö mõnes muus kui heakskiidetud kohas; xvi) pärast toodangu valmimist, kuid enne üleandmist tehtud töö, mille eesmärk on säilitada õhusõiduk ohutu kasutamise kõlblikuna; xvii) lennuloa ja sellega seotud lennutingimuste kinnitamine. Kontrollimenetlused peavad sisaldama konkreetseid sätteid kriitiliste osade kohta. 2. Kvaliteedi tagamise sõltumatu meede, et kontrollida vastavust kvaliteedisüsteemi dokumenteeritud menetlustele ja nende menetluste asjakohasust. Kontrollimine hõlmab süsteemi tagasiside andmiseks punkti 21.A.145 alapunkti c alapunktis 2 osutatud isikule või isikute rühmale ja lõpuks punkti 21.A.145 alapunkti c alapunktis 1 osutatud juhatajale, et tagada vajaduse korral parandusmeetmete võtmine.

21.A.143 Käsiraamat

a) Organisatsioon esitab pädevale asutusele tootjaorganisatsiooni käsiraamatu, mis sisaldab järgmist teavet: 1. vastutava juhataja allkirjastatud kinnitus selle kohta, et alati järgitakse tootjaorganisatsiooni käsiraamatut ja seonduvaid käsiraamatuid, mis määratlevad heakskiidetud organisatsiooni vastavuse käesoleva alajao nõuetele; 2. pädeva asutuse poolt kooskõlas punkti 21.A.145 alapunkti c alapunktiga 2 aktsepteeritavate juhatajate ametinimetused ja nimed; 3. punkti 21.A.145 alapunkti c alapunktis 2 nimetatud juhataja(te) ülesanded ja vastutus, sealhulgas küsimused, mida nad võivad organisatsiooni nimel käsitleda otse pädeva asutusega; 4. organisatsiooni skeem, millest selguvad punkti 21.A.145 alapunkti c alapunktide 1 ja 2 kohaselt nõutavad juhatajate vastutusalad; 5. punkti 21.A.145 alapunktis d nimetatud volitatud lennundustehniliste töötajate loetelu; 6. inimressursside üldine kirjeldus; 7. tootjaorganisatsiooni sertifikaadis täpsustatud aadressidel asuvate rajatiste üldine kirjeldus; 8. tootjaorganisatsiooni sellise töövaldkonna üldine kirjeldus, mis on oluline sertifikaadi tingimuste seisukohast; 9. pädevale asutusele organisatsioonilistest muudatustest teatamise menetlus; 10. tootjaorganisatsiooni käsiraamatu muutmise menetlus; 11. punkti 21.A.139 alapunkti b alapunktis 1 nimetatud kvaliteedisüsteemi ja menetluste kirjeldus; 12. punkti 21.A.139 alapunktis a nimetatud allhankepartnerite loetelu; ▼M3 13. katselendude tegemisel katselennutegevuse käsiraamat (FTOM), milles määratakse kindlaks organisatsiooni katselennupoliitika ja -protseduurid. Katselennutegevuse käsiraamat (FTOM) peab sisaldama järgmist: i) organisatsiooni katselennuprotsesside kirjeldus, sealhulgas katselennuorganisatsiooni osalemine lennuloa väljaandmise protsessis; ii) meeskonna värbamise poliitika, sealhulgas meeskonna koosseis, pädevus, ajakohasus ja vajaduse korral lennuajapiirangud kooskõlas käesoleva I lisa (osa 21) XII liitega; iii) teiste isikute kui meeskonnaliikmete veo protseduur ja katselennukoolituse protseduur (vajaduse korral); iv) riski- ja ohutusjuhtimispoliitika ning sellega seotud meetodid; v) kohustusliku pardavarustuse hulka kuuluvate mõõteriistade ja seadmete kindlaksmääramise protseduurid; vi) katselennuks vajalike dokumentide nimekiri. ▼B

b) Tootjaorganisatsiooni käsiraamatut muudetakse vastavalt vajadusele, et säilitada organisatsiooni ajakohane kirjeldus, ja muudatuste koopiad esitatakse pädevale asutusele.

21.A.145 Sertifikaadi saamise nõuded

Tootjaorganisatsioon tõendab punkti 21.A.143 kohaselt esitatud teabe põhjal, et:

a) üldiste sertifitseerimisnõuete seisukohast on tegevuskohad, töötingimused, seadmed ja töövahendid, menetlused ja nendega seonduvad materjalid, personali suurus ja pädevus ja üldine korraldus punktis 21.A.165 nimetatud kohustuste täitmiseks piisavad;

b) kõikide lennukõlblikkust, müra, kütuse väljalaset lennul ja heitgaase käsitlevate vajalike andmete seisukohast: 1. tootjaorganisatsioon saab ametilt ning tüübisertifikaadi, piiratud tüübisertifikaadi või kinnitatud projekti omanikult või taotlejalt andmeid, mis on vajalikud kohaldatavatele projekteerimisandmetele vastavuse määramiseks; 2. tootjaorganisatsioon on kehtestanud menetluse tagamaks, et lennukõlblikkust, müra, kütuse väljalaset lennul ja heitgaase käsitlevad andmed on nõuetekohaselt lisatud tema tootmisandmetele; 3. selliseid andmeid ajakoha